CELEX: 31998D0666
Language: el
Date: 1998-05-06 00:00:00
Title: 98/666/ΕΚ: Απόφαση της Επιτροπής της 6ης Μαΐου 1998 με την οποία κηρύσσεται μία συγκέντρωση συμβιβάσιμη με την κοινή αγορά και τη συμφωνία για τον ΕΟΧ (Υπόθεση IV/M.970 - TKS/ITW Signode/Titan) [Κοινοποιηθείσα υπό τον αριθμό Ε(1998) 1257] (Το κείμενο στην αγγλική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ)

Avis juridique important

|

31998D0666

98/666/ΕΚ: Απόφαση της Επιτροπής της 6ης Μαΐου 1998 με την οποία κηρύσσεται μία συγκέντρωση συμβιβάσιμη με την κοινή αγορά και τη συμφωνία για τον ΕΟΧ (Υπόθεση IV/M.970 - TKS/ITW Signode/Titan) [Κοινοποιηθείσα υπό τον αριθμό Ε(1998) 1257] (Το κείμενο στην αγγλική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ)  

Επίσημη Εφημερίδα αριθ. L 316 της 25/11/1998 σ. 0033 - 0047

ΑΠΟΦΑΣΗ ΤΗΣ ΕΠΙΤΡΟΠΗΣ της 6ης Μαΐου 1998 με την οποία κηρύσσεται μία συγκέντρωση συμβιβάσιμη με την κοινή αγορά και τη συμφωνία για τον ΕΟΧ (Υπόθεση IV/M.970 - TKS/ITW Signode/Titan) [Κοινοποιηθείσα υπό τον αριθμό Ε(1998) 1257] (Το κείμενο στην αγγλική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ) (98/666/ΕΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,τη συμφωνία για τον Ευρωπαϊκό Οικονομικό Χώρο, και ιδίως το άρθρο 57 παράγραφος 2 στοιχείο α),τον κανονισμό (ΕΟΚ) αριθ. 4064/89 του Συμβουλίου, της 21ης Δεκεμβρίου 1989, για τον έλεγχο των συγκεντρώσεων μεταξύ επιχειρήσεων (1), όπως τροποποιήθηκε από τον κανονισμό (ΕΚ) αριθ. 1310/97 (2), και ιδίως το άρθρο 8 παράγραφος 2,την απόφαση της Επιτροπής της 22ας Δεκεμβρίου 1997 να κινήσει τη διαδικασία στην προκειμένη περίπτωση,Αφού έδωσε την ευκαιρία στις ενδιαφερόμενες επιχειρήσεις να γνωστοποιήσουν τις απόψεις τους σχετικά με τις αιτιάσεις της Επιτροπής,Αφού έλαβε υπόψη της τη γνώμη της συμβουλευτικής επιτροπής συγκεντρώσεων (3),Εκτιμώντας τα ακόλουθα:(1) Στις 20 Νοεμβρίου 1997 η Επιτροπή έλαβε κοινοποίηση σύμφωνα με το άρθρο 4 του κανονισμού (ΕΟΚ) αριθ. 4064/89 του Συμβουλίου («ο κανονισμός συγκεντρώσεων»), όσον αφορά προτεινόμενη πράξη συγκέντρωσης, με την οποία οι γερμανικές επιχειρήσεις Thyssen Krupp Stahl GmbH («TKS») και ITW Signode Holding GmbH («ITW Signode») επρόκειτο να αποκτήσουν τον κοινό έλεγχο της γερμανικής εταιρείας Titan Umreifungstechnik GmbH («Titan»).(2) Αφού εξέτασε την κοινοποίηση, η Επιτροπή κατέληξε στο συμπέρασμα ότι η κοινοποιηθείσα πράξη συνιστά συγκέντρωση που εμπίπτει στον κανονισμό συγκεντρώσεων. Στις 22 Δεκεμβρίου 1997 η Επιτροπή αποφάσισε να κινήσει διαδικασία σύμφωνα με το άρθρο 6 παράγραφος 1 στοιχείο γ) του κανονισμού συγκεντρώσεων αφού διαπίστωσε ότι η κοινοποιηθείσα συγκέντρωση δημιουργεί σοβαρές αμφιβολίες όσον αφορά το συμβιβάσιμό της με την κοινή αγορά.I. ΟΙ ΣΥΜΒΑΛΛΟΜΕΝΟΙ (3) Η TKS αποτελεί κοινή επιχείρηση, στην οποία οι Thyssen Stahl AG και Krupp-Hoesch AG συγχώνευσαν τις δραστηριότητές τους όσον αφορά την παραγωγή και διανομή επίπεδων προϊόντων χάλυβα υψηλής ποιότητας (4). Το 1996 ο συνολικός παγκόσμιος κύκλος εργασιών στους τομείς που συγχωνεύθηκαν στην TKS ανήλθε σε 2 880 εκατομμύρια Ecu περίπου, εκ των οποίων τα [. . .] (5) εκατομμύρια Ecu στην Κοινότητα και τα [. . .] εκατομμύρια Ecu στα κράτη ΕΖΕΣ.(4) Η ITW Signode αποτελεί εταιρεία χαρτοφυλακίου που ανήκει πλήρως στην επιχείρηση Illinois Tool Works Inc. («ITW») των ΗΠΑ και τον μοναδικό ιδιοκτήτη της Signode System GmbH. Οι επιχειρηματικές δραστηριότητες της Signode System GmbH συνίστανται κυρίως στην παραγωγή και διανομή λωρίδων συσκευασίας από χάλυβα και πλαστικό καθώς και σφραγίδων για το κλείσιμό τους. Το 1996 ο όμιλος ITW πέτυχε συνολικό παγκόσμιο κύκλο εργασιών ύψους 3 935 εκατομμυρίων Ecu, εκ των οποίων περίπου [. . .] εκατομμύρια Ecu στην Κοινότητα και [. . .] εκατομμύρια Ecu στα κράτη ΕΖΕΣ.(5) Η Titan αποτελεί θυγατρική εταιρεία που ανήκει εξολοκλήρου στον όμιλο Krupp-Hoesch και διαθέτει δύο παραγωγικές εγκαταστάσεις στη Γερμανία, μια για ταινίες συσκευασίας από χάλυβα, βέργες δεματοποίησης βάμβακος και σφραγίδες σύνδεσης στο Hagen-Kabel και ένα επιχειρησιακό παράρτημα στο Schwelm, για το σχεδιασμό, την κατασκευή και την εμπορία εξοπλισμού συσκευασίας (6). Ωστόσο, η συγκέντρωση αφορά μόνο τις παραγωγικές εγκαταστάσεις στο Hagen-Kabel. Η Titan πέτυχε το 1996 συνολικό παγκόσμιο κύκλο εργασιών ύψους 55,5 εκατομμυρίων Ecu. Οι παραγωγικές εγκαταστάσεις στο Hagen-Kabel που θα αναλάβει η μελλοντική κοινή επιχείρηση πραγματοποίησαν συνολικό παγκόσμιο κύκλο εργασιών ύψους [. . .] εκατομμυρίων Ecu, εκ των οποίων περίπου [. . .] εκατομμύρια Ecu στην Κοινότητα και [. . .] εκατομμύρια Ecu στα κράτη ΕΖΕΣ.II. Η ΠΡΑΞΗ (6) Ο όμιλος Krupp-Hoesch αποφάσισε τον Οκτώβριο του 1996 να πωλήσει την Titan προκειμένου να αποσυρθεί από τον τομέα συσκευασίας. Οι εταιρείες ITW Signode και TKS προτίθενται να αποκτήσουν το σύνολο των μετοχών της Titan και κατ' αυτόν τον τρόπο να σχηματίσουν μια κοινή επιχείρηση. Η ITW Signode θα κατέχει το 65 % του μετοχικού κεφαλαίου της Titan ενώ η TKS το 35 %. Επιπλέον, η ITW Signode θα εισφέρει στην κοινή επιχείρηση τις γερμανικής γραμμές παραγωγής ταινιών χάλυβα και πλαστικού, τις οποίες εκμεταλλεύεται η Signode System GmbH (βλέπε πίνακα Α του παρατήματος).(7) Στις 18 Νοεμβρίου 1997, η Titan συνήψε σύμβαση πωλήσεων και μεταβίβασης βάσει της οποίας, ταυτόχρονα με την εξαγορά των μετοχών της από τις εταιρείες ITW Signode και TKS, θα πωλήσει τις εγκαταστάσεις της παραγωγής μηχανών και εξοπλισμού συσκευασίας στο Schwelm, καθώς και τα συναφή δικαιώματα βιομηχανικής ιδιοκτησίας, τα εμπορικά σήματα Titan και την εγχώρια και ξένη οργάνωση διανομής σε θυγατρική της γερμανικής επιχείρησης μεσαίου μεγέθους P. W. Lenzen GmbH & Co. KG («Lenzen»). Η εν λόγω σύμβαση πωλήσεων θα τεθεί σε εφαρμογή υπό τον όρο ότι η ITW Signode και η TKS θα αποκτήσουν τον κοινό έλεγχο της Titan.III. Η ΣΥΓΚΕΝΤΡΩΣΗ Κοινός έλεγχος (8) Οι διευθυντές («Geschδftsfόhrer») της προτεινόμενης κοινής επιχείρησης θα ορισθούν με πρόταση της ITW Signode και την ομόφωνη έγκριση της συνέλευσης των μετόχων («Gesellschafterversammlung»). Εάν η συνέλευση μετόχων συγκροτήσει ένα διοικητικό συμβούλιο («Verwaltungsrat») προκειμένου να εποπτεύει το συμβούλιο διευθυντών και να καθορίζει την επιχειρηματική πολιτική της κοινής επιχείρησης, η ITW Signode θα ορίζει δύο από τα τρία μέλη του διοικητικού συμβουλίου που θα λαμβάνει τις αποφάσεις του με απλή πλειοψηφία.(9) Ωστόσο, ορισμένες στρατηγικές αποφάσεις εμπορικού χαρακτήρα απαιτούν την ομόφωνη συναίνεση της συνέλευσης των μετόχων, ιδίως ο ορισμός των διευθυντών, η έγκριση των χρηματοοικονομικών και επιχειρηματικών σχεδίων συμπεριλαμβανομένων των επενδύσεων και της τροποποίησής τους, καθώς και η επέκταση των αρμοδιοτήτων του συμβουλίου διευθυντών. Τα εν λόγω δικαιώματα αρνησικυρίας σχετίζονται με στρατηγικές εμπορικές και χρηματοοικονομικές αποφάσεις όσον αφορά τη μελλοντική επιχειρηματική πολιτική της κοινής επιχείρησης και υπερβαίνουν τα συνήθη δικαιώματα για την προστασία των χρηματοοικονομικών δικαιωμάτων των μετόχων της μειοψηφίας (7). Τοιουτοτρόπως, η TKS έχει δικαιώματα κατά την έννοια του άρθρου 3 παράγραφος 3 του κανονισμού συγκεντρώσεων, τα οποία της παρέχουν τη δυνατότητα να ασκεί αποφασιστική επιρροή στη στρατηγική συμπεριφορά της κοινής επιχείρησης. Για το λόγο αυτό, η σχεδιαζόμενη κοινή επιχείρηση θα ελέγχεται από κοινού από την ITW Signode και την TKS.Επιχείρηση αυτόνομη και πλήρως λειτουργούσα σε μόνιμη βάση (10) Η σχεδιαζόμενη κοινή επιχείρηση έχει σαν αποτέλεσμα τη μόνιμη αλλαγή στη διάρθρωση των ενδιαφερόμενων επιχειρήσεων. Η συμφωνία κοινής επιχείρησης είναι αόριστης διάρκειας και περιλαμβάνει δικαιώματα αγοράς και πώλησης τα οποία, σε περίπτωση άσκησής τους, θα επέτρεπαν ή θα υποχρέωναν την ITW Signode να αποκτήσει όλες τις μετοχές που η TKS θα έχει στην κοινή επιχείρηση. Τα εν λόγω δικαιώματα ισχύουν μετά την 30ή Νοεμβρίου 2002. Ακόμη και αν η ITW Signode ασκήσει τα εν λόγω δικαιώματα το ταχύτερο δυνατό, η κοινή επιχείρηση θα υφίσταται τουλάχιστον για μια πενταετία. Το εν λόγω χρονικό διάστημα θεωρείται επαρκές για να επιτευχθεί μια μόνιμη αλλαγή στη διάρθρωση των ενδιαφερόμενων επιχειρήσεων (8).(11) Επιπλέον, η κοινοποιηθείσα κοινή επιχείρηση συνιστά αυτόνομη οικονομική οντότητα, δεδομένου ότι θα αναπτύσσει δραστηριότητες στις αγορές συστημάτων συσκευασίας, εκτελώντας όλες τις συνήθεις λειτουργίες των επιχειρήσεων που κινούνται στις εν λόγω αγορές. Η κοινή επιχείρηση θα συνεχίσει να ασκεί τις δραστηριότητές της υπό ίδια διαχείριση και διαθέτοντας πρόσβαση σε επαρκείς πόρους, χρηματοοικονομικούς και ανθρώπινους, και πάγια στοιχεία. Στο μέλλον η κοινή επιχείρηση θα παράγει στις εγκαταστάσεις της στο Hagen-Kabel και στο Dinslaken, ενώ η διανομή θα αποτελεί έργο κυρίως της ίδιας της κοινής επιχείρησης και, επιπρόσθετα, ανεξάρτητων διανομέων και της θυγατρικής του ομίλου ITW.(12) Οι όμιλοι Thyssen και Krupp-Hoesch θα είναι οι σημαντικότεροι πελάτες της μελλοντικής κοινής επιχείρησης όσον αφορά τις ταινίες χάλυβα. Ωστόσο, ακόμη και εάν οι εν λόγω δύο όμιλοι επρόκειτο να καλύψουν όλες τις ανάγκες τους όσον αφορά τις ταινίες χάλυβα αγοράζοντας, υπό όρους αγοράς, από την κοινή επιχείρηση, οι ιδρυτικές εταιρείες θα απορροφούσαν μόνο το 25-30 % των παγκόσμιων πωλήσεων της Titan. Επιπλέον, υπάρχει μια [. . .]ετής συμφωνία προμήθειας η οποία θα υποχρεώνει την κοινή επιχείρηση να αγοράζει μητρικό υλικό ψυχρής έλασης από κοινή επιχείρηση η οποία είναι υπό τον έλεγχο του ομίλου Krupp-Hoesch. Οι εν λόγω αγορές θα αντιπροσωπεύουν λιγότερο από το 40 % των συνολικών αναγκών της μελλοντικής κοινής επιχείρησης σε πρώτες ύλες. Η TKS προμηθεύει επίσης σημαντικές ποσότητες ρόλων θερμής έλασης (περίπου [. . .] τόνους ετησίως) για εργασίες που η ITW Signode θα μεταφέρει στην κοινή επιχείρηση. Ωστόσο, δεν υπάρχει σύμβαση προμήθειας μεταξύ της ITW Signode και της TKS για την εν λόγω ποσότητα. Η κοινή επιχείρηση θα έχει το δικαίωμα να αγοράζει από οποιονδήποτε προμηθευτή. Για τον λόγο αυτό, η κοινή επιχείρηση θα είναι αρκετά ανεξάρτητη από τις ιδρυτικές επιχειρήσεις σε σχέση με την προμήθεια πρώτων υλών ώστε να διασφαλίσει την ανεξαρτησία της. Τέλος, η προστιθέμενη αξία στο μητρικό υλικό αντιπροσωπεύει το 10-30 % του συνολικού κόστους παραγωγής, γεγονός που αποτελεί περαιτέρω ένδειξη ότι η κοινή επιχείρηση θα λειτουργεί ως αυτόνομη επιχείρηση.Έλλειψη συντονισμού της ανταγωνιστικής συμπεριφοράς (13) Δεδομένου ότι η TKS και οι όμιλοι Thyssen και Krupp-Hoesch δεν διατηρούν δραστηριότητες στην παραγωγή και διανομή ταινιών και σχετικού εξοπλισμού, η μελλοντική κοινή επιχείρηση δεν θα έχει ως αποτέλεσμα το συντονισμό της ανταγωνιστικής συμπεριφοράς ανεξάρτητων επιχειρήσεων.Συμπέρασμα (14) Για τους προαναφερθέντες λόγους η κοινή επιχείρηση που θα προκύψει από την κοινοποιηθείσα πράξη συνιστά συγκέντρωση κατά την έννοια του άρθρου 3 παράγραφος 1 στοιχείο β) του κανονισμού συγκεντρώσεων.IV. ΚΟΙΝΟΤΙΚΗ ΔΙΑΣΤΑΣΗ (15) Ο συνδυασμένος συνολικός κύκλος εργασιών των ενδιαφερόμενων επιχειρήσεων σε παγκόσμιο επίπεδο υπερβαίνει τα 5 000 εκατομμύρια Ecu. Δύο από τις εν λόγω επιχειρήσεις, η ITW Signode και η TKS, έχουν κοινοτικό κύκλο εργασιών άνω των 250 εκατομμυρίων Ecu, αλλά δεν πραγματοποιούν περισσότερο από τα 2/3 του συνολικού κοινοτικού κύκλου εργασιών τους στο ίδιο κράτος μέλος. Για το λόγο αυτό, η συγκέντρωση έχει κοινοτική διάσταση σύμφωνα με το άρθρο 1 παράγραφος 2 του κανονισμού συγκεντρώσεων. Στην προκειμένη περίπτωση δεν ισχύουν οι απαραίτητες προϋποθέσεις για συνεργασία με την Εποπτεύουσα Αρχή ΕΖΕΣ σύμφωνα με το άρθρο 2 του πρωτοκόλλου 24 της συμφωνίας ΕΟΧ.V. ΣΥΜΒΙΒΑΣΙΜΟ ΜΕ ΤΗΝ ΚΟΙΝΗ ΑΓΟΡΑ (16) Η προτεινόμενη κοινή επιχείρηση, μετά την εξαγορά της επιχείρησης ταινιών της Signode System GmbH, θα αναπτύσσει δραστηριότητες στην παραγωγή, εμπορία και διανομή ταινιών από χάλυβα και πλαστικό, βεργών δεματοποίησης βάμβακος και σφραγίδων σύνδεσης. Όσον αφορά τις βέργες δεματοποίησης βάμβακος, η προτεινόμενη συγκέντρωση δεν θίγει τον ανταγωνισμό, διότι οι βέργες δεματοποίησης βάμβακος πωλούνται αποκλειστικά σε πελάτες εκτός του ΕΟΧ. Οι σφραγίδες χρησιμοποιούνται για τη σύνδεση των ταινιών και η διατήρηση της τάσης τους. Για το λόγο αυτό, οι πωλήσεις τους συνδέονται άμεσα με την πώληση των ταινιών με τις οποίες θα χρησιμοποιηθούν και δεν πρέπει να εξεταστούν ξεχωριστά. Ωστόσο, δεδομένου ότι η ITW Signode αναπτύσσει σημαντικές δραστηριότητες στις συγγενείς αγορές για εξοπλισμό ταινιών, ιδίως στις αγορές για κεφαλές σφράγισης για τις μηχανές συσκευασίας, οι εν λόγω δραστηριότητες πρέπει επίσης να ληφθούν υπόψη κατά την εκτίμηση των επιπτώσεων της προτεινόμενης συγκέντρωσης.A. ΑΓΟΡΕΣ ΣΧΕΤΙΚΟΥ ΠΡΟΪΟΝΤΟΣ Α.1. Η αγορά λωρίδων συσκευασίας 1. Εισαγωγή στην αγορά (17) Οι χαλύβδινες και μη μεταλλικές ταινίες συσκευασίας χρησιμοποιούνται για την ασφάλιση, το κλείσιμο, την ενοποίηση ή την ενίσχυση συσκευασιών ή τη μείωση των όγκων συσκευασίας 7 οι εν λόγω ταινίες τοποθετούνται υπό τάση με χειροκίνητα εργαλεία ή αυτόματες μηχανές. Βασικά, υπάρχουν τέσσερις διαφορετικοί τύποι ταινιών που χρησιμοποιούνται για βιομηχανικές συσκευασίες: οι ταινίες χάλυβα υψηλής αντοχής, οι ταινίες χάλυβα για συνήθεις χρήσεις, οι πλαστικές ταινίες πολυεστέρα και οι πλαστικές ταινίες πολυπροπυλενίου.(18) Οι ταινίες χάλυβα παράγονται από χαλύβδινο έλασμα ψυχρής έλασης και στη συνέχεια υφίστανται επεξεργασία ανάλογα με τη χρήση για την οποία προορίζονται. Όσον αφορά τις εφαρμογές υψηλής αντοχής, οι ταινίες χάλυβα κατασκευάζονται από χαλύβδινο έλασμα με υψηλή αναλογία μαγγανίου το οποίο υφίσταται θερμική επεξεργασία. Ωστόσο, οι ταινίες χάλυβα χρησιμοποιούνται κατά κύριο λόγο σε συνήθεις εφαρμογές που δεν θέτουν ειδικές απαιτήσεις όσον αφορά την αντοχή εφελκυσμού ή θραύσης.(19) Οι πλαστικές ταινίες παράγονται σε γραμμές εξώθησης από ρητίνες πολυπροπυλενίου ή πολυεστέρα. Οι ταινίες πολυεστέρα προορίζονται για χρήσεις υψηλής αντοχής και χαρακτηρίζονται από υψηλή αντίσταση, ενώ οι ταινίες πολυπροπολενίου προσφέρουν την υψηλότερη ελαστικότητα. Οι πλαστικές ταινίες, λόγω της αντοχής τους στην οξείδωση, της ανώτερης επιμήκυνσης, της μεγαλύτερης ασφάλειας (λιγότερο επικίνδυνες όταν απομακρύνονται από το φορτίο) και του μικρότερου βάρους τους παρουσιάζουν πλεονεκτήματα τα οποία δεν προσφέρουν οι ταινίες χάλυβα.(20) Τα μέρη υποστηρίζουν ότι ενώ, στο παρελθόν, θα ήταν ενδεχομένως σκόπιμο να οριστεί μια ξεχωριστή αγορά προϊόντος για τις ταινίες χάλυβα, λόγω των οικονομικών και τεχνολογικών εξελίξεων ένας τέτοιος ορισμός αγοράς δεν αντανακλά πλέον την πραγματικότητα. Για το λόγο αυτό, κατά την άποψή τους η αγορά σχετικού προϊόντος στην προκειμένη περίπτωση περιλαμβάνει τις χαλύβδινες όσο και τις πλαστικές ταινίες και ενδεχομένως τις μεμβράνες συσκευασίας (εκτατές και συρρικνούμενες).(21) Ωστόσο, από την έρευνα της αγοράς που πραγματοποίησε η Επιτροπή προέκυψε ότι οι μεμβράνες συσκευασίας δεν αποτελούν μέρος της ίδιας αγοράς σχετικού προϊόντος με τις ταινίες χάλυβα. Οι εκτατές και συρρικνούμενες μεμβράνες θεωρούνται γενικά από τους πελάτες ως συμπληρωματικά προϊόντα τα οποία χρησιμεύουν ως προστασία των συσκευασμένων προϊόντων κατά των ζημιών, της μόλυνσης ή των καιρικών συνθηκών και όχι ως άμεσα υποκατάστατα των ταινιών. Ακόμη και τα μέρη στην κοινοποίησή τους δήλωσαν ότι οι μεμβράνες συσκευασίας χρησιμοποιούνται στη συντριπτική πλειονότητά τους για άλλους λόγους εκτός από αυτούς που συνδέονται με τη συσκευασία (9). Επιπλέον, σύμφωνα με τα αποτελέσματα της έρευνας μεταξύ των πελατών των μερών, μόνον ένας από τους 169 τελικούς χρήστες που εξέταζαν το ενδεχόμενο να αλλάξουν το υλικό συσκευασίας που χρησιμοποιούν, ανέφερε ότι θα αντικαθιστούσε τις ταινίες με μεμβράνες συσκευασίας. Για το λόγο αυτό, οι μεμβράνες συσκευασίας δεν αποτελούν τμήμα της αγοράς ταινιών συσκευασίας ανεξάρτητα από το εάν αυτή καλύπτει ή όχι μόνο τις ταινίες χάλυβα ή περιλαμβάνει ορισμένους τύπους πλαστικών ταινιών.2. Σύγκριση ταινιών χάλυβα και πλαστικού Φυσικές και μηχανικές ιδιότητες προϊόντος (22) Τα προϊόντα συσκευασίας διακρίνονται ανάλογα με τον τύπο του υλικού και ορισμένες φυσικές και μηχανικές ιδιότητες, ιδίως την ελάχιστη αντοχή θραύσης, την αντοχή εφελκυσμού, την επιμήκυνση και την αντίστασή τους. Η ελάχιστη αντοχή θραύσης σημαίνει τη δύναμη (φορτίο) το οποίο μπορεί να εφαρμοστεί στο υλικό συσκευασίας χωρίς να προκαλέσει θραύση. Η αντοχή εφελκυσμού αντιστοιχεί στην ανώτατη πίεση που μπορεί να υποστεί μια δομή που υφίσταται εφελκυσμό. Η επιμήκυνση είναι η σχετική αλλαγή μήκους που προκαλείται από την άσκηση πίεσης εφελκυσμού. Τέλος, η αντίσταση δηλώνει την ενέργεια που μπορεί να ασκηθεί από την αρχική τάση μέχρι ένα προεπιλεγμένο ποσό της ελάχιστης αντοχής θραύσης.(23) Οι ταινίες χάλυβα έχουν αντοχή εφελκυσμού που κυμαίνεται μεταξύ 700 Newton (στο εξής: «Ν») ανά mm² (κανονική αντοχή) και 1 250 N/mm² (υψηλή αντοχή) ενώ η αντοχή εφελκυσμού των ταινιών πολυεστέρα κυμαίνεται μεταξύ 330 και 600 N/mm² και η αντοχή εφελκυσμού των ταινιών πολυπροπυλενίου κυμαίνεται μεταξύ 280 και 380 N/mm². Ανάλογα με το μέγεθος και το πάχος τους, οι ταινίες χάλυβα κανονικής αντοχής έχουν ελάχιστη αντοχή θραύσης μεταξύ 3 και 14 kg Newton (στο εξής: «kN»), ενώ η αντοχή θραύσης των ταινιών χάλυβα υψηλής αντοχής κυμαίνεται μεταξύ 12 και 28 kN, σε ειδικές ποιότητες μέχρι 55 kN το ανώτερο. Αντίθετα, ενώ οι ταινίες πολυεστέρα έχουν ελάχιστη αντοχή θραύσης 2 έως 10 kN το ανώτερο, οι ταινίες πολυπροπυλενίου έχουν σχετικά χαμηλή αντοχή θραύσης από 0,5 έως 6 kN.(24) Επιπλέον, οι ταινίες χάλυβα, πολυπροπυλενίου και πολυεστέρα παρουσιάζουν σημαντικές διαφορές όσον αφορά τη μείωση της αρχικής τάσης με την πάροδο του χρόνου («αποτέλεσμα χαλάρωσης»). Σύμφωνα με τις κατευθυντήριες γραμμές (Richtlinie Nr. 3968) της ένωσης γερμανών μηχανολόγων (Verband Deutscher Ingenieure - VDI), ενώ η τάση των ταινιών χάλυβα είναι η ίδια έξι μέρες μετά την εφαρμογή της, η τάση των ταινιών πολυεστέρα μειώνεται κατά 20 % περίπου και η τάση των ταινιών πολυπροπυλενίου μειώνεται μέχρι 80 % (10). Για το λόγο αυτό, εάν απαιτείται η ίδια αντίσταση, πρέπει να χρησιμοποιηθούν ταινίες πολυπροπυλενίου για τα συσκευασμένα προϊόντα με πολύ υψηλότερη αρχική τάση. Αυτό συχνά απαιτεί πνευματικά ή ηλεκτρικά εργαλεία αντί για τα απλά χειροκίνητα. Επιπλέον, ενώ οι ταινίες πολυεστέρα ανακτούν μέχρι το 95 % της αρχικής ελαστικής διάτασής τους μετά την άσκηση πίεσης, οι ταινίες πολυπροπυλενίου ανακτούν μόνο το 75 % (11).(25) Σε ορισμένες εφαρμογές η αντοχή στη θερμότητα αποτελεί προϋπόθεση για τη χρησιμοποίηση ταινιών συσκευασίας. Ενώ οι ταινίες χάλυβα αντέχουν σε θερμοκρασίες μέχρι 600-750 °C, οι πλαστικές ταινίες εξασθενούν σημαντικά στις υψηλές θερμοκρασίες. Σύμφωνα με το ευρωπαϊκό πρότυπο CEN Τ261, οι ταινίες πολυεστέρα επιτρέπονται για θερμοκρασίες μέχρι 90 °C, αλλά το υλικό μαλακώνει και παρουσιάζει μεγαλύτερη επιμήκυνση ακόμη και σε χαμηλότερες θερμοκρασίες. Αντίθετα, οι ταινίες πολυπροπυλενίου συνιστώνται για εφαρμογές κατά τις οποίες η θερμοκρασία δεν υπερβαίνει τους 35 °C. Σε ορισμένες εφαρμογές στη βιομηχανία χάλυβα, π.χ. συσκευασία ρόλων χάλυβα θερμής έλασης, η θερμοκρασία του προϊόντος αποτελεί καθοριστικό παράγοντα. Ωστόσο, οι εν λόγω εφαρμογές αντιπροσωπεύουν μόνο το 3 έως 10 % της συνολικής κατανάλωσης ταινιών χάλυβα στη Δυτική Ευρώπη.(26) Από τη σύγκριση των φυσικών και μηχανικών χαρακτηριστικών του προϊόντος προκύπτει ότι ενώ οι ταινίες πολυεστέρα έχουν ανάλογες ιδιότητες με αυτές των ταινιών χάλυβα, ιδίως όσον αφορά τις ταινίες χάλυβα συνήθους αντοχής, οι ταινίες πολυπροπυλενίου αποτελούν λιγότερο ικανοποιητικό υποκατάστατο, ιδίως των ταινιών χάλυβα υψηλής αντοχής στις περιπτώσεις που απαιτείται μεγαλύτερη διάρκεια και η ακαμψία και η χαμηλή επιμήκυνση είναι αποφασιστικής σημασίας σε υψηλότερες θερμοκρασίες. Οι διαφορές όσον αφορά τα φυσικά χαρακτηριστικά των προϊόντων και οι προβλεπόμενες χρήσεις τους παρέχουν σημαντικές πληροφορίες όσον αφορά τον ορισμό της αγοράς σχετικού προϊόντος (12), αλλά δεν είναι επαρκείς ώστε να αποκλειστεί το ενδεχόμενο οι πελάτες και οι τελικοί χρήστες να θεωρούν τα εν λόγω προϊόντα ως αποτελεσματικές εναλλακτικές λύσεις (13). Για το λόγο αυτό πρέπει να εκτιμηθεί σε ποιο βαθμό οι εν λόγω διαφορές θα απέτρεπαν σημαντικό αριθμό πελατών ταινιών χάλυβα από το να αρχίσουν να χρησιμοποιούν πλαστικές ταινίες, ιδίως ταινίες πολυπροπυλενίου, εάν η σχετική τιμή των ταινιών χάλυβα επρόκειτο να αυξηθεί μονίμως κατά ένα μικρό ποσό.Τομείς χρήσης και κατηγορίες καταναλωτών (27) Σύμφωνα με τα αποτελέσματα της έρευνας της Επιτροπής, το 1997 οι ταινίες χάλυβα αποτελούσαν περίπου το 55 % από άποψη αξίας της συνολικής κατανάλωσης ταινιών συσκευασίας στη Δυτική Ευρώπη, οι ταινίες πολυεστέρα το 11,5 % και οι ταινίες πολυπροπυλενίου το 34 %. Στη Δυτική Ευρώπη, άνω του 75 % της συνολικής κατανάλωσης ταινιών χάλυβα χρησιμοποιείται στη βασική παραγωγή χάλυβα και μη σιδηρούχων μετάλλων (ρόλοι χάλυβα, λαμαρίνες, ράβδοι, χελώνες και πλάκες) και στη μεταλλουργία (επίπεδα προϊόντα, σωλήνες και αγωγοί, κατατομές), στη βιομηχανία οικοδομικών υλικών (πλίνθοι και δομικά τεμάχια), στη γεωργία και στη δασοκομία (πριστή ξυλεία, ξυλόπλακες), στην κλωστοϋφαντουργία και στη βιομηχανία ασυνεχών ινών, στην αυτοκινητοβιομηχανία και στη βιομηχανία κατασκευαστικών στοιχείων, στις μεταφορές και στην ωκεάνια ναυσιπλοΐα.(28) Οι ταινίες χάλυβα αντιπροσωπεύουν σχεδόν το 97 % της συνολικής κατανάλωσης (κατ' αξία) στην παραγωγή χάλυβα και μη σιδηρούχων μετάλλων, το 92-95 % στη μεταλλουργία, το 90 % στην ωκεάνια ναυσιπλοΐα και τις μεταφορές, το 77-80 % στη βιομηχανία ασυνεχών ινών, το 69-75 % στον τομέα των πλίνθων και δομικών τεμαχίων, το 58-65 % στις άλλες βιομηχανίες οικοδομικών υλικών και το 56-70 % στην αυτοκινητοβιομηχανία. Αντίθετα, οι ταινίες πολυπροπυλενίου χρησιμοποιούνται κυρίως στη βιομηχανία ημερήσιου τύπου και την τυπογραφία (90-93 %), στη βιομηχανία τροφίμων και ποτών (60-65 %) και στη βιομηχανία χαρτονιού και κυματοειδών προϊόντων (45-46 %). Οι ταινίες πολυπροπυλενίου δεν χρησιμοποιούνται ιδιαίτερα στην παραγωγή χάλυβα και τη μεταλλουργία ούτε στη βιομηχανία ασυνεχών ινών, ενώ στη βιομηχανία οικοδομικών υλικών, οι ταινίες πολυπροπυλενίου αντιπροσωπεύουν λιγότερο από το 15 % της συνολικής κατανάλωσης ταινιών συσκευασίας. Στην πλειονότητα των περιπτώσεων χρήσης ταινιών χάλυβα και πολυπροπυλενίου στην ίδια βιομηχανία, τα υλικά συσκευασίας χρησιμοποιούνται για διαφορετικές εφαρμογές (14).Στοιχεία που αποδεικνύουν υποκατάσταση στο πρόσφατο παρελθόν (29) Τα κοινοποιούντα μέρη υποστηρίζουν ότι σήμερα, σε κάθε σχεδόν τομέα εφαρμογής, οι ταινίες χάλυβα θα μπορούσαν να αντικατασταθούν από ταινίες πλαστικού. Οι πλαστικές ταινίες αντικατέστησαν το χάλυβα αρχικά σε σχετικά απλές εφαρμογές και εφαρμογές που δεν απαιτούσαν χάλυβα υψηλής αντοχής. Ωστόσο, κατά την τελευταία δεκαετία λόγω της ανάπτυξης ταινιών πολυεστέρα υψηλής αντοχής και της βελτίωσης της τεχνολογίας συσκευασίας, τα πλαστικά υλικά χρησιμοποιούνται όλο και περισσότερο και έχουν εμφανιστεί σε όλες τις εφαρμογές.(30) Υπέρ της άποψης αυτής συνηγορεί και η αντιστρόφως ανάλογη ανάπτυξη χαλύβδινων και πλαστικών ταινιών κατά τα τελευταία έτη. Σύμφωνα με τους συμβαλλόμενους, από άποψη αξίας, η συνολική κατανάλωση ταινιών χάλυβα στη Δυτική Ευρώπη μειώθηκε κατά 38,6 εκατομμύρια Ecu (11,7 %) κατά την περίοδο 1987-1997. Η συνολική κατανάλωση πλαστικών ταινιών αυξήθηκε κατά 128,6 εκατομμύρια Ecu (73,8 %) κατά την ίδια περίοδο. Ως αποτέλεσμα, το μερίδιο ταινιών χάλυβα στη συνολική κατανάλωση ταινιών συσκευασίας μειώθηκε από περίπου 65 % σε 49 % (κατ' αξία) μεταξύ του 1987 και του 1997. Η Επιτροπή αναγνωρίζει ότι οι συνολικές πωλήσεις πλαστικών ταινιών αυξήθηκαν έντονα κατά τα τελευταία έτη και ειδικά οι ταινίες πολυεστέρα έχουν εμφανιστεί δυναμικά σε εφαρμογές στις οποίες παλαιότερα χρησιμοποιούνταν ταινίες χάλυβα (βλέπε αιτιολογική σκέψη 37).Απόλυτες διαφορές τιμών (31) Η άμεση σύγκριση τιμών για τους διαφορετικούς τύπους ταινιών συσκευασίας παρουσιάζει δυσκολίες διότι υπάρχει ένας μεγάλος αριθμός μεταβλητών που πρέπει να ληφθούν υπόψη. Για δεδομένη εφαρμογή, είναι δυνατό να αντικατασταθεί ταινία συσκευασίας ενός τύπου από μια άλλου τύπου ίδιων διαστάσεων, παρόλο που αυτό δεν είναι πιθανό. Κατά τον ίδιο τρόπο, όταν χρησιμοποιούνται διαφορετικά υλικά, διαφορετικοί συνδυασμοί ενδέχεται να αποδειχθούν η καλύτερη λύση, για παράδειγμα τέσσερις ταινίες πολυπροπυλενίου να αντικατασταθούν από τρεις ταινίες πολυεστέρα διαφορετικών διαστάσεων. Ωστόσο, μπορούν να γίνουν ορισμένες ενδεικτικές συγκρίσεις. Σύμφωνα με τα αποτελέσματα της έρευνας της Επιτροπής, η τιμή των ταινιών χάλυβα κυμάνθηκε μεταξύ 60 και 400 Ecu τα 1 000 μέτρα, ενώ οι πλαστικές ταινίες κόστιζαν μεταξύ 15 και 90 Ecu τα 1 000 μέτρα ανάλογα με τις διαστάσεις τους. Οι κατευθυντήριες γραμμές της ένωσης γερμανών μηχανολόγων [Richtlinienarbeit Nr. 3968 της Verband Deutscher Ingenieure (VDI], αναφέρουν ότι εάν συγκριθούν ταινίες ίδιων διαστάσεων, οι ταινίες πολυεστέρα είναι κατά 20 % και οι ταινίες πολυπροπυλενίου κατά 40 % φθηνότερες από τις χαλύβδινες (15). Τέλος, τα μέρη της κοινοποίησης ανέφεραν παραδείγματα των διαφορών όσον αφορά τα έξοδα των επιμέρους υλικών συσκευασίας για εφαρμογές χάλυβα, πολυπροπυλενίου και πολυεστέρα. Για τις εν λόγω εφαρμογές ο πολυεστέρας ήταν κατά μέσο όρο 7 % φθηνότερος και το πολυπροπυλένιο περισσότερο από 50 % φθηνότερο από το χάλυβα.Μακροπρόθεσμη εξέλιξη των τιμών (32) Οι συμβαλλόμενοι υπέβαλαν διάγραμμα το οποίο βασίζεται στις επίσημες στατιστικές της British Tensional Strapping Association και παρουσιάζει την συγκριτική εξέλιξη των τιμών της βρετανικής αγοράς για τις ταινίες χάλυβα, πολυεστέρα και πολυπροπυλενίου από το 1987 μέχρι το 1996. Το εν λόγω διάγραμμα δείχνει σαφώς παράλληλη εξέλιξη των τιμών για τις ταινίες χάλυβα και πολυεστέρα ενώ οι τιμές για τις ταινίες πολυπροπυλενίου φαίνεται να εξελίχθηκαν περισσότερο ανεξάρτητα από τις τιμές για τα δυνητικά υποκατάστατά τους.Έξοδα αλλαγής και χρόνοι εκτέλεσης (33) Οι δαπάνες που συνδέονται με την αντικατάσταση ταινιών χάλυβα με εναλλακτικές πλαστικές ταινίες περιλαμβάνουν την επένδυση κεφαλαίου για νέο εξοπλισμό συσκευασίας καθώς και τις δαπάνες για την εκπαίδευση στο χειρισμό του και την αναδιοργάνωση των διαδικασιών συσκευασίας στους τόπους παραγωγής των τελικών χρηστών. Τα εργαλεία συσκευασίας συνήθως είναι σχεδιασμένα για να χρησιμοποιηθούν είτε με ταινίες χάλυβα είτε με ταινίες πλαστικού, με αποτέλεσμα η αλλαγή του τύπου ταινίας να απαιτεί την αντικατάσταση όλου του εργαλείου. Οι μηχανές συσκευασίας σε πολλές περιπτώσεις μπορούν να χρησιμοποιηθούν και με τα δύο υλικά δεδομένου ότι η λεγόμενη «κεφαλή σφράγισης» μπορεί να αντικατασταθεί χωριστά. Τα έξοδα αλλαγής είναι μέτρια και γενικά δεν αποτελούν σημαντικό παράγοντα. Για παράδειγμα, το κόστος των εργαλείων χειρός κυμαίνεται από 80 Ecu περίπου για ένα απλό χειροκίνητο εργαλείο συνδυασμένης σφράγισης μέχρι 2 000 Ecu περίπου για ένα ηλεκτροκίνητο φορητό εργαλείο και μπορεί να ανέλθει στα 5 000 Ecu εάν χρησιμοποιηθεί ένα εργαλείο που να ελέγχεται ηλεκτρονικά. Οι κεφαλές σφράγισης χάλυβα κοστίζουν από 15 000 έως 25 000 Ecu ενώ οι κεφαλές σφράγισης πλαστικού κυμαίνονται μεταξύ των 4 000 και των 5 000 Ecu.Απόψεις των πελατών (34) Οι απόψεις των τελικών χρηστών και των πελατών και ανταγωνιστών των ενδιαφερόμενων επιχειρήσεων έχουν ιδιαίτερη σημασία για τον καθορισμό της αγοράς σχετικού προϊόντος. Στην προκειμένη περίπτωση, για να επαληθεύσει τις απόψεις των συμβαλλόμενων, η Επιτροπή κατ' αρχάς πραγματοποίησε μικρής κλίμακας έρευνα μεταξύ 48 πελατών των μερών της συγκέντρωσης για ταινίες συσκευασίας. Οι αγορές των εν λόγω πελατών αντιπροσωπεύουν σχεδόν το 14 % της συνολικής κατανάλωσης στη Δυτική Ευρώπη.(35) Σχεδόν όλοι από τους εν λόγω πελάτες δήλωσαν στις απαντήσεις τους προς την Επιτροπή ότι δεν θα ήταν δυνατό να αντικαταστήσουν τις ταινίες χάλυβα στο σύνολο των εφαρμογών τους χωρίς να αντιμετωπίσουν σημαντικά προβλήματα. Όταν ερωτήθηκαν για τους λόγους, οι περισσότεροι τελικοί χρήστες ανέφεραν την ανώτερη αντοχή εφελκυσμού και την ιδιαίτερα υψηλή αντοχή θραύσης των ταινιών χάλυβα, την αντοχή του στη θερμότητα σε σύγκριση με το πλαστικό, την αντοχή του στις αιχμηρές άκρες (αντοχή απόξυσης), την εξαιρετική του ακαμψία και χαμηλή επιμήκυνση καθώς και τα πλεονεκτήματά του όσον αφορά την ανακύκλωση. Οι σημαντικοί πελάτες στη βιομηχανία παραγωγής χάλυβα ανέφεραν ότι στο 60-70 % ή και σε ποσοστό ακόμη υψηλότερο των εφαρμογών μπορούν να χρησιμοποιήσουν μόνο ταινίες χάλυβα λόγω της θερμοκρασίας του προϊόντος και της απαιτούμενης αντοχής θραύσης και απόξυσης. Εταιρείες που αναπτύσσουν δραστηριότητες στους τομείς των τσιμεντόλιθων, του ασβεστόλιθου και των πλίνθων και χρησιμοποιούν και τους δύο τύπους ταινιών συσκευασίας ανέφεραν στις απαντήσεις τους στην έρευνα της Επιτροπής ότι δεν θα ήταν δυνατό να αντικαταστήσουν κανένα υλικό σε όλες τις εφαρμογές του αλλά θεωρούν τις ταινίες χάλυβα και πλαστικού περισσότερο ως συμπληρωματικά προϊόντα παρά ως υποκατάστατα. Πελάτες στον τομέα του ασβεστόλιθου δήλωσαν ότι δεν μπορούν να αντικαταστήσουν τις ταινίες χάλυβα με ταινίες πλαστικού στο 90-100 % των εφαρμογών συσκευασίας.(36) Ωστόσο, τα μέρη της συγκέντρωσης διαβίβασαν στην Επιτροπή τα αποτελέσματα έρευνας μεταξύ 518 καταναλωτών ταινιών συσκευασίας, σύμφωνα με την οποία εταιρείες που χρησιμοποιούν ταινίες χάλυβα ήδη χρησιμοποιούν «πλαστικές» εναλλακτικές λύσεις σε σημαντικό βαθμό και θα εξέταζαν το ενδεχόμενο να αντικαταστήσουν το χάλυβα με πλαστικό. Για να επαληθεύσει τα εν λόγω αποτελέσματα, η Επιτροπή διεξήγαγε δεύτερη έρευνα στην οποία απάντησαν 191 πελάτες, καλύπτοντας τους μείζονες τομείς κατανάλωσης ταινιών χάλυβα 7 η έρευνα αφορά κυρίως τη Δυτική Ευρώπη.(37) Από τις 69 εταιρείες οι οποίες άλλαξαν τα υλικά συσκευασίας που χρησιμοποιούν κατά την τελευταία τριετία, 39 (20,4 % του συνολικού δείγματος) αντικατέστησαν το χάλυβα με πολυεστέρα αλλά μόνο 20 (10,5 %) αντικατέστησαν το χάλυβα με πολυπροπυλένιο. Η κατάσταση δεν είναι η ίδια σε όλους τους τομείς που χρησιμοποιούν ταινίες συσκευασίας αλλά η αντικατάσταση του χάλυβα με πολυπροπυλένιο είναι σημαντικά χαμηλότερη στην υλοτομία, τη δασοκομία, την κλωστοϋφαντουργία και τη βιομηχανία ασυνεχών ινών (καμία από τις ερωτηθείσες εταιρείες στους εν λόγω τομείς δεν αντικατέστησε τον χάλυβα με πολυπροπυλένιο) καθώς και τους τομείς επεξεργασίας μετάλλων και χάλυβα (μόνο το 8,6 % αντικατέστησε τον χάλυβα με πολυπροπυλένιο). Αντίθετα, στον τομέα οικοδομικών υλικών το 15,3 % των πελατών αντικατέστησε το χάλυβα με πολυπροπυλένιο και στην αυτοκινητοβιομηχανία το 16,7 % των πελατών.(38) Συνολικά 59 εταιρείες (30,9 % του συνολικού δείγματος) ανέφεραν στην Επιτροπή ότι εξετάζουν το ενδεχόμενο να αλλάξουν τα υλικά συσκευασίας που χρησιμοποιούν. Από το εν λόγω σύνολο, 49 (25,7 %) εταιρείες εξέταζαν το ενδεχόμενο να αντικαταστήσουν τον χάλυβα με πολυεστέρα αλλά μόνο 17 (8,9 %) πελάτες εξέταζαν το ενδεχόμενο να αντικαταστήσουν τον χάλυβα με πολυπροπυλένιο. Το σχήμα αυτό δεν είναι το ίδιο για όλους τους τομείς. Όσον αφορά την υλοτομία, την αυτοκινητοβιομηχανία και τη βιομηχανία ασυνεχών ινών καμία από τις εταιρείες που απάντησαν στην έρευνα της Επιτροπής δεν εξετάζει το ενδεχόμενο να αντικαταστήσει το χάλυβα με πολυεστέρα. Όσον αφορά τη βιομηχανία οικοδομικών υλικών, 2,6 % των απαντησάντων δήλωσαν ότι εξετάζουν το ενδεχόμενο αντικατάστασης του χάλυβα με πολυπροπυλένιο. Στη μεταλλουργία και τη χαλυβουργία, το 11,6 % των πελατών εξετάζουν το ενδεχόμενο αντικατάστασης του χάλυβα με πολυπροπυλένιο.(39) Επιπλέον, πρέπει να ληφθεί υπόψη το γεγονός ότι σημαντικό μέρος των πελατών που αλλάζουν τα υλικά πρόσδεσής τους δεν χρησιμοποιούν ταινίες χάλυβα και πλαστικού σε παρόμοιες εφαρμογές (συσκευασίες ίδιων προϊόντων, ίδιου βάρους). Όσον αφορά τη μεταλλουργία μόνο 32,1 % των πελατών παρατήρησαν ότι θα χρησιμοποιούσαν ταινίες πλαστικού στις ίδιες εφαρμογές για τις οποίες χρησιμοποιούν ταινίες χάλυβα. Ωστόσο, η πλειονότητα των εν λόγω πελατών (61,1 %) χρησιμοποιούν ταινίες πολυεστέρα, ενώ μόνο 38,9 % (12,5 % του συνόλου εξαιρώντας αυτούς που χρησιμοποιούν μόνο πλαστικές ταινίες) χρησιμοποιούν ταινίες πολυπροπυλενίου ως άμεσο υποκατάστατο των ταινιών χάλυβα. Αντίστοιχα, στις βιομηχανίες οικοδομικών υλικών, μόνο 14,8 % των πελατών χρησιμοποιούν πλαστικές ταινίες για ανάλογες εφαρμογές με των ταινιών χάλυβα και όλοι χρησιμοποιούν μόνο ταινίες πολυεστέρα ως υποκατάστατο των ταινιών χάλυβα. Στην υλοτομία και τη βιομηχανία ασυνεχών ινών, μόνο το 10,5 % χρησιμοποιεί ταινίες πολυπροπυλενίου σε εφαρμογές για τις οποίες επίσης χρησιμοποιούν ταινίες χάλυβα.3. Συμπέρασμα όσον αφορά την αγορά ταινιών συσκευασίας (40) Βάσει των προαναφερθέντων η Επιτροπή κατέληξε στο συμπέρασμα ότι οι ταινίες πολυεστέρα αποτελούν σαφώς άμεσο και ικανοποιητικό υποκατάστατο των ταινιών χάλυβα στην πλειονότητα των εφαρμογών στις οποίες οι πελάτες χρησιμοποιούν ταινίες χάλυβα. Για το λόγο αυτό, οι ταινίες πολυεστέρα ανήκουν στην ίδια αγορά σχετικού προϊόντος όπως και οι ταινίες χάλυβα. Οι διαπιστώσεις της έρευνας της Επιτροπής μεταξύ προμηθευτών και τελικών χρηστών ενισχύουν την άποψη ότι οι πλαστικές ταινίες πολυεστέρα σε όλες σχεδόν τις εφαρμογές ταινιών συσκευασίας θεωρούνται ως αποτελεσματικό υποκατάστατο του χάλυβα, με εξαίρεση τις εφαρμογές στις οποίες απαιτείται αντοχή στη θερμότητα. Ωστόσο, οι εν λόγω εφαρμογές αντιστοιχούν μόνο στο 3-10 % της συνολικής κατανάλωσης ταινιών χάλυβα στη Δυτική Ευρώπη και γενικά δεν θεωρείται εφικτή η εισαγωγή διακρίσεων όσον αφορά τις τιμές μεταξύ διαφόρων ομάδων επιμέρους πελατών ανάλογα με το αν χρησιμοποιούν ταινίες χάλυβα σε θερμές εφαρμογές ή όχι.(41) Σχετικά με το ερώτημα εάν οι πλαστικές ταινίες πολυπροπυλενίου αποτελούν μέρος της ίδιας αγοράς σχετικού προϊόντος όπως και οι ταινίες χάλυβα, η Επιτροπή έχει αμφιβολίες λόγω των διαφορών όσον αφορά τις φυσικές και μηχανικές ιδιότητες του προϊόντος, τις απόλυτες τιμές και την εξέλιξη των τιμών κατά το πρόσφατο παρελθόν. Επιπλέον, τα αποτελέσματα της έρευνας της Επιτροπής μεταξύ τελικών χρηστών σε διάφορους τομείς υποδηλώνουν ότι εάν οι καταναλωτές εξετάζουν το ενδεχόμενο αντικατάστασης του χάλυβα με πολυπροπυλένιο, στις περισσότερες περιπτώσεις οι σχετικές τιμές δεν αποτελούν τον αποφασιστικό παράγοντα. Ωστόσο, η Επιτροπή γνωρίζει σημαντικό αριθμό πελατών οι οποίοι αντικατέστησαν τον χάλυβα με πολυπροπυλένιο κατά την προηγούμενη τριετία ή εξετάζουν το ενδεχόμενο μιας τέτοιας αλλαγής. Σε ορισμένους τομείς, οι εν λόγω πελάτες αντιπροσωπεύουν άνω του 10 % του συνολικού αριθμού των τελικών χρηστών που κατέστησαν γνωστές τις απόψεις τους. Το εν λόγω ποσοστό μπορεί να αποδειχθεί επαρκές για να αποτρέψει τους παραγωγούς ταινιών χάλυβα από το να αυξήσουν τις τιμές μόνιμα κατά ένα μικρό αλλά σημαντικό ποσό, δεδομένου ιδίως ότι οι έρευνες της Επιτροπής δεν κατέδειξαν ότι οι παραγωγοί ταινιών χάλυβα μπορούν να εισαγάγουν διακρίσεις όσον αφορά τις τιμές μεταξύ των διαφόρων εφαρμογών τελικής χρήσης. Δεδομένων των εν λόγω αντιφατικών στοιχείων, η Επιτροπή δεν μπόρεσε να αποδείξει πέρα από κάθε αμφιβολία ότι οι ταινίες πολυπροπυλενίου δεν αποτελούν μέρος της ίδιας αγοράς σχετικού προϊόντος όπως και οι ταινίες χάλυβα. Για τον λόγο αυτό, στην προκειμένη περίπτωση, εξετάστηκε μια ευρύτερη αγορά προϊόντος για τις ταινίες χάλυβα στην οποία συμπεριλήφθηκαν οι πλαστικές ταινίες πολυπροπυλενίου και πολυεστέρα.Α.2 Οι κεφαλές σφράγισης των λωρίδων συσκευασίας (42) Οι εν λόγω κεφαλές αποτελούν το πλέον εξελιγμένο και περίπλοκο εξάρτημα στον πυρήνα των αυτοματοποιημένων μηχανών συσκευασίας και των σχετικών τεχνικών συστημάτων που εφαρμόζουν πίεση στην ταινία συσκευασίας και πραγματοποιούν την ένωση. Τα χειροκίνητα μηχανήματα δεν διαθέτουν κεφαλές σφράγισης 7 η ταινία τοποθετείται με το χέρι στο εργαλείο και στη συνέχεια συνδέονται τα άκρα της. Οι κεφαλές σφράγισης μπορούν να απομακρυνθούν από τον κορμό του μηχανήματος διότι κατά κανόνα πωλούνται ξεχωριστά σε ανεξάρτητους συναρμολογητές μηχανών που δεν κατασκευάζουν οι ίδιοι κεφαλές σφράγισης ή παράγουν περιορισμένο μόνον αριθμό κεφαλών ή μικρή ποικιλία (16). Κατά την περίοδο 1995-1997, οι πωλήσεις κεφαλών σφράγισης σε ανεξάρτητους συναρμολογητές και ανταγωνιστές κυμάνθηκαν μεταξύ 15 και 25 % του συνολικού αριθμού κεφαλών σφράγισης που παρήγαγε ο όμιλος ITW και μεταξύ 80 και 90 % της παραγωγής κεφαλών σφράγισης της Titan.(43) Από την άποψη της ζήτησης, οι κεφαλές σφράγισης για τις εφαρμογές ταινιών χάλυβα δεν μπορούν να αντικατασταθούν από κεφαλές σφράγισης για πλαστικές ταινίες και αντίστροφα, δεδομένων των ειδικών χαρακτηριστικών κάθε τύπου ταινιών και του διαφορετικού τύπου σύνδεσής τους - είτε ασκώντας πίεση στην ταινία χάλυβα είτε θερμαίνοντας την πλαστική ταινία. Ωστόσο, τα βασικά τεχνικά χαρακτηριστικά των κεφαλών σφράγισης και η τεχνογνωσία που απαιτείται για την παραγωγή τους γενικά δεν διαφέρουν. Επιπλέον, οι περισσότεροι παραγωγοί κατασκευάζουν και τους δύο τύπους κεφαλών μολονότι σε διαφορετικές αναλογίες. Για τους λόγους αυτούς, όσον αφορά την πλευρά της προμήθειας, η Επιτροπή κατέληξε στο συμπέρασμα ότι και οι δύο τύποι κεφαλών σφράγισης ανήκουν στην ίδια αγορά σχετικού προϊόντος.Β. ΓΕΩΓΡΑΦΙΚΕΣ ΑΓΟΡΕΣ ΑΝΑΦΟΡΑΣ Β.1. Η αγορά ταινιών από χάλυβα και πλαστικό 1. Η σχετική αγορά είναι ευρύτερη της εθνικής (44) Η γεωγραφική αγορά αναφοράς υπερβαίνει τα γεωγραφικά όρια των επιμέρους κρατών μελών της Κοινότητας και των χωρών της ΕΖΕΣ, δεδομένου ότι οι ταινίες συσκευασίας παρέχονται διασυνοριακά σε όλα τα εν λόγω κράτη. Τόσο η ITW Signode όσο και η Titan προμηθεύουν πελάτες σε όλα τα κράτη μέλη της Κοινότητας. Επιπλέον, με εξαίρεση την ιδιαίτερη κατάσταση που επικρατεί στη Σουηδία, τη Φινλανδία και τη Νορβηγία, τα μερίδια αγοράς των συμβαλλόμενων δεν διαφέρουν σημαντικά στα μεγαλύτερα κράτη μέλη της Κοινότητας και τη χώρα της ΕΖΕΣ (17).(45) Οι ταινίες συσκευασίας υπόκεινται σε διάφορα διεθνώς αποδεκτά πρότυπα και προδιαγραφές ή σε καθιερωμένους οδηγούς επιλογής και απαιτήσεις σχετικά με τα φορτία και τη συσκευασία (18). Για το λόγο αυτό, τα μέρη της κοινοποίησης υποστηρίζουν ότι στην Κοινότητα και τα κράτη ΕΖΕΣ δεν υπάρχουν σχετικές διαφορές όσον αφορά τη φύση και τα χαρακτηριστικά των εξεταζόμενων προϊόντων.2. Η σχετική αγορά δεν είναι ευρύτερη από τον ΕΟΧ και την Ελβετία Μικρή απόσταση από τους τελικούς χρήστες και προτιμήσεις των πελατών για δυτικοευρωπαίους προμηθευτές (46) Οι ταινίες συσκευασίας παραγγέλλονται από τους τελικούς χρήστες με βάση την τρέχουσα κατανάλωσή τους σε διάφορες δόσεις καθόλη τη διάρκεια του χρόνου. Δεδομένου ότι κάθε διακοπή στην παράδοση ταινιών συσκευασίας θα έχει καταστροφικά αποτελέσματα στην παραγωγική διαδικασία των τελικών χρηστών, οι πελάτες θεωρούν την αξιοπιστία του προμηθευτή και την ασφάλεια παράδοσης ως σημαντικότατα κριτήρια βάσει των οποίων επιλέγουν τους προμηθευτές τους. Για τους λόγους αυτούς, βάσει των αποτελεσμάτων της έρευνας αγοράς της Επιτροπής, οι πελάτες δεν θεωρούν τους προμηθευτές που είναι εγκατεστημένοι εκτός του ΕΟΧ και της Ελβετίας ως άμεση εναλλακτική λύση σε σχέση με τους υπάρχοντες προμηθευτές τους. Κανένας από τους τελικούς χρήστες που απήντησαν στα ερωτηματολόγια της Επιτροπής, δεν εισήγαγε ταινίες συσκευασίας από προμηθευτές εκτός της Δυτικής Ευρώπης.Έξοδα μεταφοράς (47) Σύμφωνα με τα μέρη, τα έξοδα μεταφοράς από τις ΗΠΑ στην Ευρώπη θα ανέρχονται στο 5-10 % περίπου των τελικών τιμών για τις ταινίες χάλυβα, το ακριβές ποσοστό εξαρτάται από την αξία του προϊόντος και το μέσο μεταφοράς. Τα έξοδα μεταφοράς για τις πλαστικές ταινίες αντιπροσωπεύουν λιγότερο από το 5 %. Επιπλέον, από πληροφορίες που παρείχε η ITW Signode προκύπτει ότι τα συνολικά έξοδα μεταφοράς και ασφάλισης, σε γενικές γραμμές, υπερβαίνουν το 10 % των τιμών των ταινιών χάλυβα για τις υπερπόντιες μεταφορές ή τις μεταφορές μεγάλων αποστάσεων. Μολονότι τα έξοδα μεταφοράς και ασφάλισης είναι περιορισμένα, θα πρέπει να υπενθυμιστεί ότι οι ταινίες συσκευασίας αποτελούν προϊόν χαμηλής αξίας για το οποίο η αξία που προστίθεται στις πρώτες ύλες είναι της τάξης του 15-30 %. Στο πλαίσιο αυτό, οι προμηθευτές είναι ιδιαίτερα ευαισθητοποιημένοι όσον αφορά τα έξοδα μεταφοράς.Εισαγωγικοί δασμοί και άλλοι μη δασμολογικοί φραγμοί στο εμπόριο (48) Ο δασμός που επιβάλλεται από την 1η Ιανουαρίου 1998 στις εισαγωγές στην Κοινότητα από χώρες μέλη της ΠΟΕ (συμβατικοί δασμοί) είναι 3,2 % για τις ταινίες χάλυβα, 10,1 % για τις ταινίες πολυπροπυλενίου και 10,4 % για τις ταινίες πολυεστέρα. Οι δασμοί στις εισαγωγές από άλλες χώρες (αυτόνομος δασμός) είναι 10 %, 23 % και 20 % αντίστοιχα. Τουλάχιστον ο δασμός στις πλαστικές ταινίες είναι αρκετά σημαντικός λαμβάνοντας υπόψη τη μέτρια αξία που προστίθεται στα εν λόγω προϊόντα, γεγονός που καθιστά μάλλον απίθανη μια σημαντική αύξηση των εισαγωγών ως αποτέλεσμα μιας μικρής αλλά αξιοσημείωτης αύξησης των σχετικών τιμών στη Δυτική Ευρώπη.Ροή του εμπορίου και εισαγωγές (49) Προς το παρόν δεν διατίθενται επίσημα αριθμητικά στοιχεία σχετικά με τη ροή του εμπορίου όσον αφορά τις ταινίες συσκευασίας, δεδομένου ότι η δασμολογική και στατιστική ονοματολογία της Ευρωπαϊκής Κοινότητας δεν προβλέπει ξεχωριστό τελωνειακό κώδικα για τις ταινίες συσκευασίας (19). Ωστόσο, σύμφωνα με τα μέρη, περίπου 20 000 τόνοι ταινιών χάλυβα και περίπου 2 000 τόνοι πλαστικών ταινιών εισήχθησαν στον ΕΟΧ το 1996, που αντιπροσωπεύουν περίπου το 6 % και το 3 % των συνολικών πωλήσεων αντίστοιχα. Από κοινού οι εν λόγω εισαγωγές πιστεύεται ότι αντιστοιχούν στο 5 % περίπου της συνολικής αγοράς ταινιών συσκευασίας. Λόγω του περιορισμένου όγκου τους, οι εισαγωγές ταινιών συσκευασίας δεν είχαν σημαντικές επιπτώσεις στους όρους του ανταγωνισμού στη Δυτική Ευρώπη, ιδίως όσον αφορά τον καθορισμό τιμών των κυριότερων προμηθευτών στον τομέα αυτόν.3. Συμπέρασμα (50) Βάσει των προαναφερθέντων, η Επιτροπή κατέληξε στο συμπέρασμα ότι η γεωγραφική αγορά αναφοράς για τις ταινίες χάλυβα και πλαστικού περιορίζεται στον ΕΟΧ και την Ελβετία (στο εξής: «Δυτική Ευρώπη»), δεδομένου ότι οι όροι του ανταγωνισμού στην περιοχή αυτή είναι επαρκώς ομοιογενείς και μπορούν να διακριθούν από τις γειτονικές περιοχές και διότι, λόγω του κόστους μεταφοράς και των επιβαλλόμενων δασμών, οι παραγωγοί που είναι εγκατεστημένοι στον ΕΟΧ βρίσκονται σε σημαντικά πλεονεκτικότερη θέση σε σχέση με τις εισαγωγές.Β.2. Η αγορά για κεφαλές σφράγισης για τις μηχανές συσκευασίας (51) Η γεωγραφική έκταση των αγορών για κεφαλές σφράγισης είναι παγκόσμια. Δεν υφίστανται σημαντικοί φραγμοί όσον αφορά τις εισαγωγές στην Κοινότητα και δεδομένου ότι οι κεφαλές σφράγισης αποτελούν προϊόν σχετικά υψηλής προστιθέμενης αξίας, τα έξοδα μεταφοράς δεν επηρεάζουν το πεδίο δραστηριότητας των προμηθευτών και τις αποφάσεις αγοράς των πελατών τους. Επιπλέον, τόσο η ITW Signode όσο και η Titan πωλούν κεφαλές σφράγισης σε πελάτες σε όλο τον κόσμο. Κατά την περίοδο 1995-1997 η Titan πραγματοποίησε περίπου το 50 % έως 80 % των συνολικών πωλήσεών της εκτός του ΕΟΧ.Γ. ΕΚΤΙΜΗΣΗ (52) Η παρούσα εκτίμηση βασίζεται στη δήλωση των μερών που περιλαμβάνεται στην κοινοποίηση ότι, σύμφωνα με τη σύμβαση πώλησης και αγοράς, μόλις αποκτήσουν τον κοινό έλεγχο της Titan η εν λόγω εταιρεία θα πωλήσει τις μηχανές και τον εξοπλισμό τοποθέτησης ταινιών σε ανεξάρτητη εταιρεία, συγκεκριμένα στη Lenzen (βλέπε αιτιολογική σκέψη 7). Σύμφωνα με τα μέρη, βάσει του κύκλου εργασιών που πραγματοποίησαν το 1996, η μελλοντική κοινή επιχείρηση αναμένεται να επιτύχει συνολικό κύκλο εργασίων στον ΕΟΧ περίπου [. . .] εκατομμύρια Ecu, εφόσον η κατάσταση παραμείνει αμετάβλητη. Περίπου [. . .] εκατομμύρια Ecu του εν λόγω κύκλου εργασιών θα προέλθουν από την παρούσα εταιρεία Titan και [. . .] εκατομμύρια Ecu από τις παραγωγικές εγκαταστάσεις που θα μεταβιβαστούν από την ITW Signode.Σκοπός της κοινοποιηθείσας πράξης συγκέντρωσης (53) Η προτεινόμενη συγκέντρωση είναι αποτέλεσμα της πρόθεσης του ομίλου Krupp-Hoesch να αποσυρθεί από την παραγωγή και διανομή ταινιών συσκευασίας και σχετικού εξοπλισμού. Αρχικά, η Krupp-Hoesch είχε την πρόθεση να μοιράσει τις δραστηριότητες της Titan, θυγατρικής της στον τομέα αυτόν, μεταξύ της ITW Signode η οποία θα αναλάμβανε όλες τις δραστηριότητες της εταιρείας εκτός της Γερμανίας, και της γερμανικής εταιρείας P. W. Lenzen GmbH & Co. KG που θα αναλάμβανε το γερμανικό τμήμα της επιχείρησης. Η εν λόγω πράξη, η οποία κοινοποιήθηκε βάσει του γερμανικού δικαίου ανταγωνισμού, εγκαταλείφθηκε τον Απρίλιο του 1997 λόγω των σοβαρών αμφιβολιών σχετικά με τον ανταγωνισμό που εξέφρασε η Bundeskartellamt σε προειδοποιητική επιστολή.(54) Η εξεταζόμενη πράξη συγκέντρωσης διαρθρώνεται διαφορετικά, δεδομένου ότι η ITW Signode αποκτά τον κοινό έλεγχο μόνο των δραστηριοτήτων της Titan στον τομέα των ταινιών συσκευασίας (βλέπε αιτιολογική σκέψη 7). Από τη σκοπιά της ITW Signode η προτεινόμενη κοινή επιχείρηση αντανακλά τις αλλαγές στις γερμανικές και ευρωπαϊκές αγορές χάλυβα και ταινιών συσκευασίας. Στο πλαίσιο της κοινής επιχείρησης, η ITW Signode θα ολοκληρώσει τα εργοστάσια παραγωγής της στη Γερμανία προσθέτοντας τις υπάρχουσες γραμμές παραγωγής της Titan που είναι εν μέρει συμπληρωματικές των γραμμών παραγωγής της στο Dinslaken.Γ.1. Οι σημαντικότεροι προμηθευτές ταινιών συσκευασίας στη Δυτική Ευρώπη (55) Ο όμιλος ITW αποτελεί τον μεγαλύτερο παγκοσμίως προμηθευτή ταινιών συσκευασίας και σχετικού εξοπλισμού και αναπτύσσει δραστηριότητες στη Δυτική Ευρώπη μέσω των θυγατρικών του Burseryds Bruk AB (Σουηδία), Signode Systems GmbH (Γερμανία) και Orgapack Holding AG (Ελβετία) με θυγατρικές στη Γαλλία, τη Σκωτία και τις ΗΠΑ. Οι εταιρείες Burseryds και Orgapack εξαγοράστηκαν από την ITW το 1995 και 1996 αντίστοιχα. Η ITW αναπτύσσει επίσης δραστηριότητες στις γειτονικές αγορές προϊόντων περιτύλιξης και θεωρεί ότι κατέχει ηγετική θέση παγκοσμίως προσφέροντας στους πελάτες μια ενιαία πηγή για μηχανήματα περιτύλιξης και για εκτατές μεμβράνες (20). Ο όμιλος ITW πραγματοποίησε το 1996 συνολικό παγκόσμιο κύκλο εργασιών ύψους 3 935 εκατομμυρίων Ecu.(56) Η Titan διαθέτει δύο εγκαταστάσεις παραγωγής στη Γερμανία, μια για ταινίες χάλυβα και σφραγίδες στο Hagen-Kabel και μια στο Schwelm για το σχεδιασμό και την κατασκευή εξοπλισμού ταινιών συσκευασίας (21). Ωστόσο, η συγκέντρωση αφορά μόνο τις εγκαταστάσεις παραγωγής στο Hagen-Kabel, διότι η μονάδα του Schwelm θα εκχωρηθεί στον όμιλο Lenzen. Η Titan χορήγησε τόσο στον όμιλο ITW όσο και στην εταιρεία Lenzen άδεια εκμετάλλευσης διπλώματος ευρεσιτεχνίας που σχετίζεται με μια μέθοδο για την ασφάλιση των βεργών δεματοποίησης βάμβακος.(57) Ο σημαντικότερος προμηθευτής χάλυβα εκτός από τα μέρη της συγκέντρωσης είναι η οικογενειακή επιχείρηση Μ. Ι. Μαΐλλης ΑΕΒΕ (εφεξής: «Μαΐλλης») που χρησιμοποιεί τρεις γραμμές παραγωγής για ταινίες χάλυβα στην Ελλάδα. Από το 1996 η εταιρεία χρησιμοποιεί επίσης μια γραμμή παραγωγής για πλαστικές ταινίες πολυπροπυλενίου και πολυεστέρα. Το 1997 η εν λόγω εταιρεία εγκατέστησε μια νέα γραμμή θερμικής επεξεργασίας που επιτρέπει την παραγωγή ταινιών χάλυβα υψηλής αντοχής καθώς και μια γραμμή παραγωγής για εκτατές μεμβράνες. Δεδομένου ότι η εν λόγω εταιρεία δεν διαθέτει δική της οργάνωση διανομής εκτός της Ελλάδας, το μεγαλύτερο μέρος των πωλήσεών της πραγματοποποιούνται μέσω ανεξάρτητων διανομέων. Η Μαΐλλης πραγματοποίησε παγκόσμιο κύκλο εργασιών περίπου 35 εκατομμυρίων Ecu το 1996.(58) Η Cyklop International αποτελεί σημαντικό προμηθευτή πλαστικών ταινιών και κατασκευάζει επίσης σχετικό εξοπλισμό. Οι μεγαλύτεροι προμηθευτές της Cyklop όσον αφορά τις ταινίες χάλυβα είναι η ITW Signode και η Titan. Η Cyklop είναι επίσης ο αποκλειστικός διανομέας στη Σουηδία και τη Φινλανδία για κεφαλές σφράγισης και μηχανές τοποθέτησης ταινιών χάλυβα που κατασκευάζονται από την Orgapack, μια εταιρεία που ανήκει στον όμιλο ITW, και πωλεί επίσης εργαλεία Orgapack σε μη αποκλειστική βάση σε άλλα κράτη μέλη. Επιπλέον, η Cyklop και η ITW συνέστησαν πρόσφατα κοινή επιχείρηση, την CS Packaging Corporation την οποία σκοπεύουν να χρησιμοποιήσουν ως βάση για την εξυπηρέτηση δυνητικών αγορών στην Άπω Ανατολή. Ο όμιλος Cyklop πραγματοποίησε συνολικό παγκόσμιο κύκλο εργασιών περίπου 150 εκατομμυρίων Ecu το 1996.(59) Η Brevetti Signode Labea SpA αποτελεί εταιρεία παραγωγής ταινιών χάλυβα και πλαστικού καθώς και σχετικού εξοπλισμού χρησιμοποιώντας τεχνολογία με άδεια εκμετάλλευσης από την ITW. Ο όμιλος ITW δεν διαθέτει μερίδιο στην Brevetti, αλλά έχει χορηγήσει στην Brevetti το αποκλειστικό δικαίωμα προμήθειας της ιταλικής αγοράς. Η Brevetti πραγματοποίησε συνολικό παγκόσμιο κύκλο εργασιών περίπου 30 εκατομμυρίων Ecu το 1996.(60) Η Samuel Strapping Systems Company, που αποτελεί τμήμα της Samuel Manu-Tech Inc. του Καναδά, αποτελεί κύριο προμηθευτή ταινιών χάλυβα και πλαστικού καθώς και σχετικού εξοπλισμού στη Βόρεια Αμερική. Στη Δυτική Ευρώπη η Samuel αναπτύσσει δραστηριότητες στις αγορές ταινιών χάλυβα και μετάλλου μέσω των βρετανικών θυγατρικών της Acme Gerrard Ltd. και Pakseal Industries Ltd. Ο όμιλος Samuel πραγματοποίησε συνολικό παγκόσμιο κύκλο εργασιών περίπου 304 εκατομμυρίων Ecu το 1996.(61) Η Lenzen, μια οικογενειακή γερμανική επιχείρηση, παράγει ταινίες χάλυβα και σχεδιάζει μηχανές τοποθέτησης ταινιών. Το 1996 πραγματοποίησε συνολικό κύκλο εργασιών περίπου 21 εκατομμυρίων Ecu. Οι επιχειρήσεις Brockhaus και Theis αποτελούν οικογενειακές εταιρείες μεσαίου μεγέθους που εκμεταλλεύονται ελασματουργεία ψυχρής έλασης στη Γερμανία. Οι Etilam/Sollac ανήκουν στη γαλλική χαλυβουργία Usinor SA.Γ.2. Η αγορά για ταινίες χάλυβα και πλαστικού 1. Η σημερινή θέση των μερών στην αγορά Μέγεθος της αγοράς (62) Η Επιτροπή δεν έχει υπόψη της επίσημες ή ανεπίσημες στατιστικές (από εμπορικές ενώσεις κ.λπ.) σχετικά με το μέγεθος της αγοράς ταινιών συσκευασίας. Επιπλέον, τα στοιχεία πωλήσεων των σημαντικότερων παραγωγών δεν είναι άμεσα συγκρίσιμα, διότι ορισμένοι προμηθευτές δεν διαθέτουν δική τους οργάνωση πωλήσεων, αλλά χρησιμοποιούν ανεξάρτητους διανομείς και μεταπωλητές. Για το λόγο αυτό, η Επιτροπή υποχρεώθηκε να προβεί σε διάφορους υπολογισμούς, προκειμένου να καταλήξει σε δικές της εκτιμήσεις όσον αφορά το μέγεθος της αγοράς βάσει των στοιχείων πωλήσεων όλων των σημαντικών παραγωγών στη Δυτική Ευρώπη. Η Επιτροπή, ιδίως, δεν υπολόγισε διπλά τις πωλήσεις που προκύπτουν από παραδόσεις μεταξύ ανταγωνιστών και δεν έλαβε υπόψη της τις πωλήσεις ανεξάρτητων διανομέων και μεταπωλητών, δεδομένου ότι αγοράζουν τα υλικά τους σχεδόν αποκλειστικά από δυτικοευρωπαίους παραγωγούς. Η Επιτροπή υπολόγισε τις πωλήσεις των μικρότερων παραγωγών και έλαβε επίσης υπόψη της το μέγεθος των εισαγωγών βάσει των εκτιμήσεων των κοινοποιούντων μερών (βλέπε αιτιολογική σκέψη 49). Ως αποτέλεσμα, η Επιτροπή υπολογίζει ότι οι συνολικές πωλήσεις ταινιών συσκευασίας από χάλυβα και πλαστικό στη Δυτική Ευρώπη ανήλθαν το 1997 σε 489,4 εκατομμύρια Ecu περίπου, εξαιρώντας τα περιθώρια των ανεξάρτητων διανομέων και μεταπωλητών (22). Από το εν λόγω σύνολο περίπου 267,4 εκατομμύρια Ecu ήταν οι πωλήσεις ταινιών χάλυβα, 56,3 εκατομμύρια Ecu οι πωλήσεις ταινιών πολυεστέρα και περίπου 165,7 εκατομμύρια Ecu οι πωλήσεις ταινιών πολυπροπυλενίου.Μερίδια αγοράς (63) Το 1997 οι συνολικές πωλήσεις ταινιών συσκευασίας της ITW Signode ανήλθαν σε [. . .] εκατομμύρια Ecu περίπου, εκ των οποίων [. . .] εκατομμύρια Ecu (74,2 %) ταινίες χάλυβα, [. . .] εκατομμύρια Ecu (8,2 %) ταινίες πολυεστέρα και [. . .] εκατομμύρια Ecu (15,6 %) ταινίες πολυπροπυλενίου. Οι εν λόγω πωλήσεις αντιπροσωπεύουν μερίδιο αγοράς περίπου [30-35 %] της συνολικής αγοράς για ταινίες χάλυβα και πλαστικού στη Δυτική Ευρώπη. Η Titan πραγματοποίησε συνολικό κύκλο εργασιών περίπου [34,5] εκατομμυρίων Ecu (μόνο ταινίες χάλυβα) που αντιπροσωπεύει μερίδιο αγοράς περίπου [5-10 %]. Οι αμέσως επόμενοι σημαντικότεροι προμηθευτές ταινιών συσκευασίας στη Δυτική Ευρώπη παρουσιάζονται στον πίνακα 1 κατωτέρω. Τα μερίδια αγοράς εκάστου των εν λόγω προμηθευτών δεν υπερβαίνουν το 10 % και οι περισσότεροι έχουν μερίδια αγοράς κάτω του 5 %.(64) >ΘΕΣΗ ΠΗΝΑΚΑ>Δυναμικό και παραγωγή (65) Τα κοινοποιούντα μέρη υπολόγισαν ότι το συνολικό δυναμικό για την παραγωγή ταινιών χάλυβα στη Δυτική Ευρώπη κυμάνθηκε μεταξύ των 410 000 και 450 000 τόνων το χρόνο κατά τη διάρκεια της τελευταίας τριετίας. Αυτό επιβεβαιώθηκε από την έρευνα αγοράς της Επιτροπής, από την οποία προέκυψε συνολικό δυναμικό περίπου 437 300 τόνων το 1997. Από το σύνολο αυτό, περίπου [45-55 %] αντιστοιχεί στις γραμμές παραγωγής των μερών. Ο σημαντικότερος ανταγωνιστής, η εταιρεία Μαΐλλης, αύξησε πρόσφατα το δυναμικό του για ταινίες χάλυβα από 60 000 τόνους σε 80 000 τόνους το χρόνο ή περίπου 18 % του συνολικού δυναμικού. Η συνολική χρησιμοποίηση του δυναμικού στη Δυτική Ευρώπη ήταν σχεδόν 84 % το 1997. Δεδομένου ότι η ζήτηση για ταινίες χάλυβα αναμένεται να παραμείνει στάσιμη κατά τα επόμενα δύο έως τέσσερα χρόνια, δεν προβλέπεται ότι θα υπάρξει αχρησιμοποίητο δυναμικό το οποίο θα μπορούσε αποτελεσματικά να περιορίσει την συμπεριφορά των μερών μετά τη συγκέντρωση.(66) Το συνολικό δυναμικό για τις πλαστικές ταινίες ανήλθε σε 100 000 τόνους περίπου το 1996. Από το σύνολο αυτό, το 15-20 % αντιστοιχεί στις γραμμές παραγωγής της ITW Signode. Ως αποτέλεσμα της πρόσφατης επέκτασης του δυναμικού πλαστικών ταινιών από τους ανταγωνιστές, το μερίδιο δυναμικού των μερών πιθανό να είναι μικρότερο του 15 %. Οι σημαντικότεροι ανταγωνιστές στον τομέα του πλαστικού, Strapex και Cyklop, διαθέτουν το 20-30 % του συνολικού παραγωγικού δυναμικού όσον αφορά τις πλαστικές ταινίες. Το συνολικό παραγωγικό δυναμικό για ταινίες πολυεστέρα ανήλθε σε 20-25 000 τόνους, η χρησιμοποίηση του οποίου ήταν κατά μέσο όρο 60-70 %. Η εταιρεία Μαΐλλης άρχισε πρόσφατα την παραγωγή πλαστικών ταινιών πολυεστέρα και πολυπροπυλενίου και η Brevetti έχει συγκεκριμένα σχέδια να επενδύσει σε νέες σειρές ταινιών πολυεστέρα.2. Η θέση των μερών στην αγορά μετά τη συγκέντρωση Μερίδια αγοράς (67) Ως αποτέλεσμα της προτεινόμενης συγκέντρωσης, βάσει των εκτιμήσεων της Επιτροπής για το μέγεθος της αγοράς, η ITW Signode και η προτεινόμενη κοινή επιχείρηση θα αποκτήσουν συνδυασμένο μερίδιο αγοράς, κατ'αξία, περίπου [35-45 %] της συνολικής αγοράς για ταινίες χάλυβα και πλαστικού. Ωστόσο, η ITW Signode αναμένεται να απολέσει μεταξύ του [. . .] και του [. . .] % των πωλήσεων της Titan όσον αφορά τις ταινίες χάλυβα, δεδομένου ότι η οργάνωση πωλήσεων και τα εμπορικά σήματα της Titan θα μεταβιβαστούν στη Lenzen. Αυτή η αναμενόμενη απώλεια είναι ιδιαίτερα υψηλή, δεδομένου ότι η Titan δεν διαθέτει οργάνωση πωλήσεων εκτός της Γερμανίας. Ωστόσο, η Επιτροπή αναμένει ότι ο όμιλος Lenzen θα επιτύχει τη σύναψη συμβάσεων προμήθειας με ορισμένους από τους πρώην πελάτες της Titan στη Γερμανία. Λαμβάνοντας υπόψη τις ειδικές περιστάσεις στην προκειμένη περίπτωση, οι πωλήσεις που η μελλοντική κοινή επιχείρηση θα απωλέσει προς όφελος της Lenzen αναμένεται να ανέλθουν στο [. . .] % των τρεχουσών πωλήσεων της Titan. Για το λόγο αυτό, λαμβάνοντας υπόψη τη συγκεκριμένη απώλεια μεριδίων αγοράς, το συνδυασμένο μερίδιο αγοράς θα είναι πιθανότατα [κάτω του 40 %]. Τα μέρη της συγκέντρωσης θα έχουν συνδυασμένο μερίδιο αγοράς το οποίο είναι κατά πέντε έως έξι φορές υψηλότερο από το μερίδιο αγοράς του αμέσως επόμενου ανταγωνιστή τους. Επιπλέον, τα μέρη της κοινοποίησης μετά τη συγκέντρωση θα καταστούν ο σημαντικότερος προμηθευτής ταινιών συσκευασίας σε παγκόσμιο επίπεδο.(68) Μολονότι τα μέρη θα διαθέτουν υψηλό μερίδιο αγοράς, ειδικά στο τμήμα πλαστικών ταινιών υπάρχει μεγάλος αριθμός άλλων προμηθευτών. Λαμβάνοντας υπόψη το γεγονός ότι η συνολική αγορά ταινιών συσκευασίας αυξάνεται κατά 3 % περίπου ετησίως και ότι το τμήμα χάλυβα παρουσιάζει σχετική ύφεση (βλέπε αιτιολογική σκέψη 30), το μερίδιο αγοράς των μερών της συγκέντρωσης αναμένεται να μειωθεί με την πάροδο του χρόνου, δεδομένου ότι η παρουσία τους στον τομέα των πλαστικών ταινιών είναι σχετικά μικρότερη. Επιπλέον, δεδομένης της συνεχούς βελτίωσης τόσο των υλικών όσο και της τεχνολογίας, ιδίως για τις πλαστικές ταινίες και το σχετικό εξοπλισμό, οι μικρότεροι ανταγωνιστές θα μπορέσουν πιθανότατα να αναπτύξουν περαιτέρω τις επιχειρηματικές τους δραστηριότητες. Διάφοροι ανταγωνιστές εγκατέστησαν πρόσφατα πρόσθετο δυναμικό, ιδίως οι εταιρείες Μαΐλλης, Lenzen, Teufelberger, Strapex, Sander και Plastic Extruders. Ακόμη και στον τομέα των ταινιών χάλυβα, όπου η κατανάλωση παρουσιάζει μακροπρόθεσμα καθοδική τάση, τουλάχιστον δύο ανταγωνιστές παραγωγοί έχουν αρχίσει την εγκατάσταση δυναμικού.(69) Προς το παρόν, κανένας από τους ανταγωνιστές της ITW δεν έχει τη δυνατότητα να προμηθεύσει στους πελάτες του ένα πλήρες φάσμα προϊόντων όσον αφορά τις ταινίες χάλυβα και πλαστικού, ανάλογο προς αυτό που προσφέρουν τα μέρη της κοινοποίησης. Ωστόσο, ο όμιλος Samuels/Acme και η εταιρεία Μαΐλλης εισήλθαν πρόσφατα στην αγορά πλαστικών ταινιών, δεδομένου ότι ο όμιλος Samuel ανέλαβε την επιχείρηση πλαστικών ταινιών της Interlake Corp που είναι επικεντρωμένη κυρίως στην αγορά των ΗΠΑ, και η εταιρεία Μαΐλλης άρχισε την παραγωγή πλαστικών ταινιών στο τέλος του 1996. Και οι δύο εταιρείες τόνισαν ότι θα προσπαθήσουν ενεργά να αυξήσουν τα επόμενα έτη τα μερίδια αγοράς τους όσον αφορά τις πλαστικές ταινίες, ειδικά τις ταινίες πολυεστέρα.(70) Η ITW Signode αποτελεί έναν από τους σημαντικότερους προμηθευτές εξοπλισμού ταινιών και διαθέτει μια μοναδική ποικιλία προϊόντων όσον αφορά τα εργαλεία και τις μηχανές τόσο για τις χαλύβδινες όσο και για τις πλαστικές ταινίες. Ωστόσο, οι κύριοι ανταγωνιστές της στις αγορές εξοπλισμού συσκευασίας είναι οι παραγωγοί πλαστικών ταινιών Cyklop και Strapex και οι εταιρείες Fromm και Mosca. Θεωρείται γενικά ότι οι εν λόγω εταιρείες μπορούν να προσφέρουν στους χρήστες επαρκή επιλογή εξοπλισμού συσκευασίας και διαθέτουν την απαραίτητη τεχνογνωσία και τεχνική πείρα για να εδραιωθούν ως αξιόπιστη εναλλακτική λύση έναντι της ITW Signode στις αγορές εξοπλισμού. Δεδομένου ότι η έρευνα της Επιτροπής κατέδειξε ότι οι πελάτες μπορούν σχετικά εύκολα να χρησιμοποιήσουν για τον εξοπλισμό συσκευασίας τους υλικά από διαφορετικούς παραγωγούς, η ισχυρή θέση στις αγορές εξοπλισμού συσκευασίας δεν μπορεί να θεωρηθεί ως σημαντικό πλεονέκτημα για την πώληση αναλώσιμων συσκευασίας.Δυνητικός ανταγωνισμός (71) Η είσοδος στο τμήμα ταινιών χάλυβα της αγοράς σχετικού προϊόντος είναι δύσκολη, τουλάχιστον για νεοεισερχόμενους οι οποίοι δεν διαθέτουν πρόσβαση στην τεχνολογία επεξεργασίας χάλυβα. Επιπλέον, δεδομένου ότι η ζήτηση για ταινίες χάλυβα αναμένεται να μειωθεί μακροπρόθεσμα, κάθε νεοεισερχόμενος θα πρέπει να διεκδικήσει μέρος των πωλήσεων από τους υπάρχοντες προμηθευτές. Σύμφωνα με τα μέρη, κατά την τελευταία πενταετία δεν παρουσιάστηκαν νεοεισερχόμενοι στον τομέα των ταινιών χάλυβα. Βάσει των πληροφοριών που διαθέτει προς το παρόν η Επιτροπή, δεν αναμένεται στο άμεσο μέλλον να υπάρξει ουσιαστικός ανταγωνισμός είτε με τη μορφή εγκατάστασης νέων παραγωγικών εγκαταστάσεων στη Δυτική Ευρώπη είτε μέσω αυξημένων εισαγωγών στο εν λόγω τμήμα αγοράς.(72) Αντίθετα, όσον αφορά το τμήμα των πλαστικών ταινιών, οι φραγμοί για την είσοδο στην αγορά είναι συγκριτικά περιορισμένοι. Σύμφωνα με τους συμβαλλόμενους, το συνολικό επενδυτικό κόστος για μια νέα γραμμή πολυεστέρα υψηλής αντοχής υπολογίζεται σε 1,1 εκατομύρια Ecu (χωρίς να συμπεριληφθούν τα έξοδα για την εγκατάσταση, το οικόπεδο και τα κτίρια) και μια συνδυασμένη γραμμή πολυεστέρα/πολυπροπυλενίου κυμαίνεται περίπου στα ίδια επίπεδα. Η έντονη αύξηση της ζήτησης για πλαστικές ταινίες, ιδίως πολυπροπυλενίου, βελτιώνει τις προοπτικές για επενδύσεις σε νέες γραμμές εξώθησης και προσφέρει ευκαιρίες για ένα κερδοφόρο σχέδιο εισόδου. Αυτό αποδείχθηκε ήδη από τις πρόσφατες επενδύσεις της εταιρείας Μαΐλλης. Επιπλέον, πρέπει να ληφθεί υπόψη ότι το κεφαλαιουχικό κόστος που απαιτείται για τη μετατροπή των εξειδικευμένων σειρών πολυπροπυλενίου σε συνδυασμένες γραμμές εξώθησης πολυπροπυλενίου/πολυεστέρα είναι ακόμη χαμηλότερο από τα προαναφερθέντα αριθμητικά στοιχεία. Για το λόγο αυτό, οι πρώτοι που θα επενδύσουν στις νέες γραμμές παραγωγής πολυεστέρα είναι οι υπάρχοντες παραγωγοί ταινιών πολυπροπυλενίου.Πελάτες (73) Οι ισχυρές θέσεις των προμηθευτών στην αγορά μπορούν επίσης να αντισταθμιστούν από ισχυρούς αγοραστές που λόγω του όγκου των απαιτήσεών τους καθώς και του μεγέθους και των πόρων τους μπορούν να μην επιτρέψουν σε έναν παραγωγό να εκμεταλλευτεί την ισχυρή θέση του στην αγορά. Αυτό ισχύει ιδίως στην προκειμένη περίπτωση, όπου τα προϊόντα είναι σε μεγάλο βαθμό ομοειδή και οι πωλήσεις κατά σημαντικό ποσοστό πραγματοποιούνται μέσω διανομέων. Οι διανομείς εξυπηρετούν ευρεία ποικιλία πελατών και καθιστούν δυσκολότερη την εισαγωγή διακρίσεων εκ μέρους προμηθευτών, όπως η ITW Signode/Titan, μεταξύ διαφορετικών ομάδων πελατών.(74) Οι σημαντικότεροι πελάτες των υλικών συσκευασίας εντοπίζονται σε βιομηχανικούς τομείς όπως η χαλυβουργία και η μεταλλουργία, η υαλουργία, τα οικοδομικά υλικά, η χαρτοβιομηχανία, η τυπογραφία και οι συνθετικές ίνες, τομείς οι οποίοι χαρακτηρίζονται από μεγάλους εξειδικευμένους αγοραστές που μπορούν να διαπραγματεύονται από θέσεις σχετικής ισχύος, και διαθέτουν όχι μόνο τους πόρους αλλά και την εμπειρία για να εξασφαλίσουν εναλλακτικούς προμηθευτές. Προς το παρόν, επειδή τα υλικά συσκευασίας δεν έχουν συνήθως αξιόλογο κόστος, οι αποφάσεις αγοράς μπορούν να ληφθούν σε συγκριτικά χαμηλό επίπεδο μίας οργάνωσης. Ωστόσο, εάν σημειωθεί οποιαδήποτε σημαντική αύξηση τιμών, οι εν λόγω πελάτες θα ασκήσουν πιέσεις στους προμηθευτές χρησιμοποιώντας το μέγεθος και την εμπειρία τους. Οι πελάτες στον τομέα του χάλυβα διαθέτουν συμπληρωματικά πλεονεκτήματα: δεδομένου ότι προμηθεύουν τις πρώτες ύλες για την παραγωγή ταινιών χάλυβα γνωρίζουν λεπτομερώς τους σημαντικότερους συντελεστές κόστους για τους κατασκευαστές ταινιών συσκευασίας. Επιπλέον, στο πλαίσιο των δικών τους επιχειρηματικών δραστηριοτήτων κόβουν, επεξεργάζονται εν θερμώ και επενδύουν ελάσματα χάλυβα. Οι δραστηριότητες αυτές αποτελούν σημαντικό τμήμα των δραστηριοτήτων των παραγωγών ελασμάτων χάλυβα.Συμπέρασμα (75) Από την έρευνα αγοράς της Επιτροπής προκύπτει ότι η προτεινόμενη συγκέντρωση δεν θα οδηγήσει στη δημιουργία ούτε την ενίσχυση δεσπόζουσας θέσης σε μια αγορά σχετικού προϊόντος για ταινίες χάλυβα και πλαστικού.Γ.3. Η αγορά για κεφαλές σφράγισης για τις μηχανές συσκευασίας (76) Η κοινοποιηθείσα συγκέντρωση δεν θα έχει ως αποτέλεσμα να προστεθούν μερίδια αγοράς στην αγορά για κεφαλές σφράγισης. Οι τρέχουσες δραστηριότητες της Titan θα εκχωρηθούν αμέσως μετά την ολοκλήρωση της συγκέντρωσης στην ανεξάρτητη γερμανική εταιρεία Lenzen. Η θέση της Lenzen σε μία συνδυασμένη αγορά κεφαλών τόσο χάλυβα όσο και πλαστικού θα είναι ισχυρότερη από τη θέση της στην αγορά χαλύβδινων μόνο κεφαλών και για το λόγο αυτό θα αποτελεί σοβαρό ανταγωνιστή των συμβαλλομένων. Για το λόγο αυτό μπορεί να αποκλειστεί το ενδεχόμενο δημιουργίας ή ενίσχυσης δεσπόζουσας θέσης της ITW Signode στην αγορά για κεφαλές σφράγισης ως αποτέλεσμα της συγκέντρωσης.VI. ΤΕΛΙΚΟ ΣΥΜΠΕΡΑΣΜΑ (77) Βάσει των αποτελεσμάτων της έρευνας που παρουσιάστηκαν ανωτέρω, η Επιτροπή κατέληξε στο συμπέρασμα ότι στην αγορά σχετικού προϊόντος για ταινίες χάλυβα και πλαστικού καθώς και στην αγορά σχετικού προϊόντος για κεφαλές σφράγισης η προτεινόμενη συγκέντρωση δεν θα οδηγήσει στη δημιουργία ούτε την ενίσχυση δεσπόζουσας θέσης, που θα είχε ως αποτέλεσμα να παρεμποδιστεί σημαντικά η άσκηση αποτελεσματικού ανταγωνισμού στην κοινή αγορά ή τον ΕΟΧ,ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:Άρθρο 1Η κοινοποιηθείσα απόκτηση κοινού ελέγχου της Titan Umreifungstechnik GmbH από την ITW Signode Holding GmbH και την Thyssen Krupp Stahl GmbH κηρύσσεται συμβιβάσιμη με την κοινή αγορά και τη λειτουργία της συμφωνίας ΕΟΧ.Άρθρο 2Η παρούσα απόφαση απευθύνεται στις εταιρείες:1. Thyssen Krupp Stahl GmbHKaiser-Wilhelm-Straίe 100D-47166 Duisburg2. ITW Signode Holding GmbHMagnusstraίe 18D-46535 DinslakenΒρυξέλλες, 6 Μαΐου 1998.Για την ΕπιτροπήKarel VAN MIERTΜέλος της Επιτροπής(1) ΕΕ L 395 της 30.12.1989, σ. 1 7 διορθωτικό στην ΕΕ L 257 της 21.9.1990, σ. 13.(2) ΕΕ L 180 της 9.7.1997, σ. 1.(3) ΕΕ C 363 της 25.11.1998.(4) Η δημιουργία της εν λόγω κοινά ελεγχόμενης εταιρείας υπήρξε το αντικείμενο διαδικασίας βάσει του κανονισμού συγκεντρώσεων και του άρθρου 66 της συνθήκης ΕΚΑΧ. Βλέπε απόφαση της Επιτροπής στην υπόθεση IV/M.925 Krupp Hoesch/Thyssen (ΕΕ C 295 της 20.9.1997, σ. 14) και υπόθεση IV/EKAX.1243 αντίστοιχα.(5) Η παρούσα διατύπωση της απόφασης εξασφαλίζει την τήρηση του επαγγελματικού απορρήτου.(6) Η κατασκευή μηχανών συσκευασίας ανατέθηκε σε ανεξάρτητους συναρμολογητές στο τέλος του 1993.(7) Βλέπε απόφαση της Επιτροπής στην υπόθεση IV/M.897 - Stinnes/Haniel Reederei, ΕΕ C 289 της 24.9.1997, σ. 3, αιτιολογικές σκέψεις 7-17.(8) Ανακοίνωση της Επιτροπής σχετικά με τη διάκριση μεταξύ κοινών επιχειρήσεων με χαρακτήρα συγκέντρωσης και κοινών επιχειρήσεων με χαρακτήρα συνεργασίας, ΕΕ C 385 της 31.12.1994, σ. 1, αιτιολογική σκέψη 16. Βλέπε επίσης απόφαση της Επιτροπής στην υπόθεση IV/M.823 - John Deere Capital Corp./Lombard North Central Plc, ΕΕ C 359 της 28.11.1996, σ. 11, αιτιολογική σκέψη 9.(9) Σύμφωνα με τα μέρη, από τον συνολικό κύκλο εργασιών στον ΕΟΧ που υπολογίζεται σε 808 εκαττομύρια Ecu, περίπου το 15 % των εκτατών μεμβρανών και 20 % των συρρικνούμενων χρησιμοποιείται σε εφαρμογές που είναι άμεσα ανταγωνιστικές με τις ταινίες συσκευασίας.(10) Βλέπε τις κατευθυντήριες γραμμές, παράγραφος 3.2 «Kunststoff-Verpackungsbδnder». Οι μελέτες εμπειρογνώμων που κατέθεσαν οι συμβαλλόμενοι δεν ασχολούνται με τις φυσικές ιδιότητες όπως ο ερπυσμός και η χαλάρωση με την πάροδο του χρόνου.(11) Titan Umreifungstechnik GmbH: Technische Spezifikationen - Kunststoffverpackungsband.(12) Βλέπε απόφαση 93/9/ΕΟΚ της Επιτροπής στην υπόθεση IV/M.214 - Du Pont/ICI, ΕΕ L 7 της 13.1.1993, αιτιολογικές σκέψεις 21-22 και απόφαση 97/610/ΕΚ της Επιτροπής στην υπόθεση IV/M.774 - Saint-Gobain/Wacker-Chemie/NOM, ΕΕ L 247 της 10.9.1997, σ. 1, αιτιολογική σκέψη 83.(13) Βλέπε ανακοίνωση της Επιτροπής για τον ορισμό της σχετικής αγοράς για τους σκοπούς του κοινοτικού δικαίου ανταγωνισμού, ΕΕ C 372 της 9.12.1997, σ. 5, σημείο 36.(14) Η [. . .] στο [. . .] χρησιμοποιεί μικρές μόνο ποσότητες ταινιών πολυεστέρα για εσωτερική μεταφορά μεταξύ διαφόρων διαδικασιών. Οι εφαρμογές αυτού του είδους περιλαμβάνουν μια περιφερειακή ταινία σε λαμιναρισμένους ρόλους λευκοσιδήρου και δύο κατακόρυφες ταινίες σε παλεταρισμένες πλάκες λευκοσιδήρου χύδην. Οι συσκευασίες για εξωτερική αποστολή απαιτούν ωστόσο πρόσδεση με ταινίες χάλυβα 7 οι ταινίες πολυεστέρα αφαιρούνται πριν την εν λόγω τελική συσκευασία.(15) Βλέπε Verband Deutscher Ingeieure, Richtlinie VDI Nr. 3968, πίνακας «Bandeigenschaften im Vergleich (Allgemeine άbersicht)».(16) Οι κύριοι πελάτες κεφαλών σφράγισης για μηχανές συσκευασίας είναι οι εταιρείες Itipack (Ιταλία), AmCa Machinery Inc. (ΗΠΑ), Sorsa (Ισπανία) και Samuel Strapping Systems (Καναδάς).(17) Τα σημαντικά υψηλότερα μερίδια αγοράς της ITW Signode, μέχρι 70 %, στις σκανδιναβικές χώρες, αντανακλούν την απόκτηση της Burseryds από την ITW το 1995 και τις συνεχιζόμενες μεταβατικές πωλήσεις στον ανεξάρτητο μεταπωλητή Cyklop, τον πρώην ιδιοκτήτη της Burseryds.(18) Για παράδειγμα, σχέδιο ευρωπαϊκού προτύπου CEN TC261/SC3/WG3 (Ιανουάριος 1998) και αντίστοιχα πρότυπα «Συσκευασίες-προδιαγραφές για ταινίες χάλυβα» και «Συσκευασίες-προδιαγραφές για μη μεταλλικές ταινίες».(19) Οι συμβαλλόμενοι προσδιόρισαν ορισμένους αριθμούς δασμολογικής κατάταξης που, κατά την άποψή τους, καλύπτουν τη ροή του εμπορίου όσον αφορά τα εξεταζόμενα προϊόντα: ταινίες χάλυβα 7212 40 98, ταινίες πολυπροπυλενίου 3920 20 79 και ταινίες πολυεστέρα 3920 62 90. Οι εν λόγω τελωνειακοί κώδικες, ωστόσο, δεν αφορούν μόνο τις ταινίες συσκευασίας.(20) Βλέπε ετήσια έκθεση της ITW για το 1996, σ. 19.(21) Η κατασκευή μηχανών τοποθέτησης ταινιών ανατέθηκε σε ανεξάρτητους συναρμολογητές στο τέλος του 1993.(22) Σύμφωνα με τα κοινοποιούντα μέρη, η συνολική κατανάλωση ταινιών συσκευασίας στη Δυτική Ευρώπη ανήλθε το 1997 σε 593,2 εκατομμύρια Ecu. Από το εν λόγω σύνολο, τα 290,3 εκατομμύρια Ecu αντιστοιχούσαν στις πωλήσεις ταινιών χάλυβα και τα 302,9 εκατομμύρια Ecu στις πωλήσεις πλαστικών ταινιών. Στη βάση αυτή το μερίδιο αγοράς των συμβαλλόμενων θα ήταν [30-35 %].